title: Fries-toisiintuminen

text: Fries-toisiintuminen on mahdollista kaikille fenyyliestereille, joissa on vapaa sitoutumiskohta aromaattisessa renkaassa o- tai p-asemassa alkuperäiseen esteriryhmään nähden. Reaktiota katalysoivat monet Lewis-hapot kuten alumiinikloridi, alumiinifluoridi, vetyfluoridi, booritrifluoridi ja sinkkikloridi. Reaktio voidaan suorittaa liuottimettomissa olosuhteissa, mutta jos liuotinta käytetään tyypillisimpiä ovat nitrobentseeni, klooribentseeni tai hiilidisulfidi. Reaktion reaktiomekanismista ei ole yksimielisyyttä. Yleisesti hyväksytyin mekanismi on, että lähtöaine ja katalyytti muodostavat kompleksin, joka hajoaa fenoliksi ja karbokationiksi, joka reagoi aromaattisen renkaan kanssa elektrofiilisella aromaattisella substituutiolla ja reaktio on intermolekulaarinen. Fries-toisiintumisessa muodostuvien isomeerien suhdetta voidaan kontrolloida lämpötilalla, liuottimella ja katalyyttien määrällä. Tyypillisesti lämpötilan ollessa alle 100 °C muodostuu pääasiassa p-isomeeria ja lämpötilan ollessa yli 150 °C muodostuu lähinnä o-isomeeria.


title: Fries-toisiintuminen

text: Fries-toisiintuminen voidaan suorittaa myös valokemiallisesti säteilyttämällä UV-säteilyllä. Reaktion mekanismi poikkeaa termisen Fries-toisiintuminen mekanismista ollen intramolekulaarinen. Tässä reaktiossa tapahtuu fenyyliesterin virittyminen ja virittynyt tila purkautuu hajoamalla fenoliradikaaliksi ja asyyliradikaaliksi, jotka reagoivat muodostaen hydroksiketonin. Myös tässä reaktiossa voi muodostua joko o- tai p-isomeeri.


title: Erakossa

text: Erakossa on yhden miehen yhtye, jota on kuvailtu suomirockin, punkin ja hiphopin yhdistelmäksi. Erakossa-yhtyeen ainoa virallinen jäsen, Niko Ailamo, on säveltänyt, sanoittanut, sovittanut ja tuottanut kaikki kappaleensa yksin sekä ohjelmoinnut ja soittanut itse kaikki niillä kuultavat instrumentit. Musiikin lisäksi digitaalisen median parissa taustaa omaava Ailamo on tehnyt myös musiikkivideoita yhden miehen yhtyeelle itse . Erakossa-yhtye laajentuu keikkamuodossa viisihenkiseksi live-bändiksi .


title: Erakossa

text: Marraskuussa 2014 omakustanteena julkaistulla ”Löysään Hirteen” singlellä Erakossa valittiin YleX-radiokanavan viikon kellaribändiksi , Radio Helsingin DLX Demo Shown:n viikon demoksi ja Radio Suomen Levylautakunnan voittaksi . Tämän jälkeen kappale eteni YleX-radiokanavan soittolistalle sekä kanavan toimittajan Pirita Pykäläisen ”viikon tehobiisiksi” . Löysään Hirteen ylsi myös musiikkipalvelu Spotify:n viraalilistan sijoille 2 ja 10 . Kappaleen aiheuttaman huomion ansiosta Erakossa allekirjoitti levytyssopimuksen levy-yhtiö Sony Musicin kanssa ja kustannussopimuksen Elements Musicin kanssa. .


title: Erakossa

text: Toukokuussa 2016 Erakossa ilmoitti lähteneensä oma-aloitteisesti Sonylta, koska levy-yhtiö ei ollut suostunut julkaisemaan tämän omia kappaleita vaan olisi halunnut muita kirjoittajia mukaan lauluntekoprosessiin. Samalla julkaistiin omakustanteinen "Nollaus"-single, joka oli yksi niistä kappaleista, joita levy-yhtiö ei ollut halunnut julkaista.


title: Mika Pettersson (kemisti)

text: Mika Pettersson (s. 1969) on suomalainen kemisti ja professori. Hän on toiminut vuodesta 2011 fysikaalisen kemian professorina Jyväskylän yliopistossa. Pettersson on kansainvälisesti tunnustettu kokeellisen fysikaalisen kemian ja niin kutsutun aikaerotteisen spektroskopian asiantuntija. Hänet tunnetaan erityisesti nanotieteiden ja materiaalitieteiden atomitason rakennetutkimuksen tutkijana.


title: Mika Pettersson (kemisti)

text: Mika Pettersson väitteli 1998 Helsingin yliopistossa filosofian tohtoriksi fysikaalisen kemian alalta. Väitöskirja palkittiin parhaana kemian väitöskirjana. Valmistumisen jälkeen hän työskenteli postdoc-tutkijana Helsingin yliopistossa ja Kalifornian yliopistossa. Kalifornian-vuosinaan hän työskenteli professori Vartkess A. Apkarianin johdolla matalien lämpötilojen kemiaa tutkineessa tutkimusryhmässä. Pettersson alkoi tuona aikana hyödyntää ultranopeaa laserteknologiaa aineen rakenteen tutkimuksessa.


title: Mika Pettersson (kemisti)

text: Pettersson nimitettiin 2002 fysikaalisen kemian dosentiksi Helsingin yliopistoon. Vuonna 2003 hän aloitti akatemiatutkijana Jyväskylän yliopistossa. Vuosina 2008–2010 hän toimi Jyväskylän yliopistossa määräaikaisena professorina.


title: Mika Pettersson (kemisti)

text: Jyväskylän yliopistoon perustettiin 2011 matemaattis-luonnontieteellisen tiedekunnan dekaani Henrik Kuntun aloitteesta fysikaalisen kemian professuuri. Professuurin erikoistumisalana on aikaerotteinen spektroskopia poikkitieteellisessä nanotieteiden, materiaalitieteiden ja rakennekemian tutkimuksen ja opetuksen ympäristössä. Virkaan valittiin Mika Pettersson ja hän aloitti professorina elokuussa 2011. Hän vastaa virassa tutkimuksen ohella fysikaalisen kemian opetuksesta ja sen kehittämisestä.


title: Mika Pettersson (kemisti)

text: Aloittaessaan tutkimustyönsä Jyväskylän yliopistossa 2003 Mika Pettersson tutki valon avulla aikaansaatuja isomeroitumisreaktioita ja värähdyskoherenssia. Sittemmin hänen tutkimuksensa on laajentunut rakennetutkimukseen ja soveltavaan tutkimukseen. Nanotieteen ja fysikaalisen kemian tutkijana Pettersson on kiinnostunut aineen rakenteesta nanotasolla. Hän on tutkinut sekä yksittäisiä nanopartikkeleita että nanomateriaaleja. Petterssonin tutkimusten tuloksia on hyödynnetty muun muassa nanoteknologiassa, elintarvikekemian tutkimuksessa sekä virustutkimuksessa. Eräänä hänen mielenkiinnon kohteenaan ovat olleet hiilinanoputket.


title: Mika Pettersson (kemisti)

text: Tutkijana Petterssonin pääasiallinen erikoisala on ultranopean epälineaarisen spektroskopian soveltaminen kiinteän aineen rakennetutkimuksessa. Hän soveltaa tutkimukseen erilaisia optisia mikroskopian ja spektroskopian menetelmiä sekä laserspektroskopiaa. Laserspektroskopian avulla on tehty myös soveltavaa tutkimusta. Vuonna 2007 Pettersson ryhmineen tutki kemiallisten reaktioiden ohjaamista ultralyhyiden pulssien avulla. Merkittävä osa Petterssonin tutkimuksesta tapahtuu Jyväskylän yliopiston poikkitieteellisessä tutkimusympäristössä Nanotiedekeskuksessa (Nanoscience Center).


title: Mika Pettersson (kemisti)

text: Professori Pettersson on tutkimustensa ohella kehittänyt erilaisia tutkimus- ja kuvantamismenetelmiä. Hänen tutkimusryhmänsä on kehittänyt niin sanotun CARS-teknologiaan (Coherent Anti-Stokes Raman Microscopy, CARS) perustuvan mikroskopialaitteiston, jolla on pystytty kuvantamaan yksittäisiä nanoputkia. Ryhmä on kehittänyt myös grafeenin muokkaamiseen sovellettavan menetelmän, joka perustuu lasersäteilytykseen. Soveltavan spektroskopian alalla Petterssonin ryhmä on kehittänyt Raman-spektrometrilaitteiston, jonka avulla pystytään tutkimaan kaasujen pitoisuuksia elintarvikepakkauksissa.


title: Mika Pettersson (kemisti)

text: Jyväskylän yliopistossa toimii vuosina 2014–2016 erityinen RECENART-projekti. Hankkeessa taideteoksien aitoutta tutkitaan erilaisten ainetta rikkomattomien tutkimusmenetelmien (mm. hyperspektrikameran) avulla. Osana projektia Pettersson on kehittänyt menetelmän taideteosten aitousmerkinnän tekemiseen nanomateriaalin avulla.


title: Mika Pettersson (kemisti)

text: Vuosina 2008–2014 Pettersson johti professori Hannu Häkkisen kanssa Jyväskylän yliopistossa tehtyä kokeellista tutkimusta, jossa tarkasteltiin kultahiukkasten kemiallisten ominaisuuksien muutoksia. Tutkimuksen avulla selvitettiin hiukkasten optisia ja dynaamisia ominaisuuksia. Pettersson tutkimusryhmineen säteilytti kultahiukkasnäytettä laservalolla ja tutki sen jälkeen, kuinka hiukkasten itseensä imemä säteilyenergia kulkeutuu ympäristöön.


title: Mika Pettersson (kemisti)

text: Kultahiukkastutkimuksen yhteydessä havaittiin, että kultahiukkasia voidaan hyödyntää herkkinä sensoreina kemiallisessa analytiikassa ja biokuvantamisessa. Tutkimuksen tuloksia on sovellettu muun muassa virusten havaitsemiseen. Virus on niin pienikokoinen, että sitä ei pysty helposti erottamaan tavanomaisilla kuvantamismenetelmillä. Kun sen pintaan istutetaan kultahiukkanen, se erottuu esimerkiksi spektroskopian avulla. Kuvantamisen avulla on saatu uutta tietoa myös virusten pinnan rakenteesta ja sen mahdollisista muutoksista viruksen eliniän aikana.


title: Mika Pettersson (kemisti)

text: Pettersson on kirjoittanut ja toimittanut useita julkaisuja. Tutkimusuransa aikana hän on julkaissut yli sata vertaisarvioitua tieteellistä artikkelia. Useat näistä on julkaistu merkittävissä julkaisusarjoissa.


title: Longgun luola

text: Longgun luola eli Longgudong (, ) tai vaihtoehtoisesti Juyuandong () on arkeologinen kohde Kiinassa Hubein maakunnan Jianshin piirikunnassa. Luolasta on löydetty primitiivisen ihmisen jäänteitä, kivityökaluja ja runsaasti suurimman apinan "Gigantopithecus blackin" hampaita.


title: Longgun luola

text: Luola sijaitsee Jintangin kylässä olevalla pienellä kukkulalla. Luolan suunaukon edestä virtaa pieni Longgudongjoki (), jonka vedenpinta on 85 metriä alempana kuin luolan suuaukko. Joki virtaa maanalaisenakin ja yhtyy lopulta puolentoista kilometrin jälkeen Yesanheen jokeen ja sitten Qingjiangin jokeen, joka on Jangtzen eteläinen haara. Toinen kuuluisa luola Longgupo sijaitsee 63 kilometriä pohjoiseen.


title: Longgun luola

text: Luolan fossiilisen faunan mukaan löytöaineiston vanhin materiaali sijoittuu varhaiseen pleistoseeniin. Paleomagnetostratigrafian tulokset sopivat parhaiten Matuyama-epookkiin, joka tukee edellistä ajoituksen arviota. Eräs arvio ajoitukselle on 1,4–1,1 miljoonaa vuotta sitten.


title: Longgun luola

text: Luolassa on silti voitu asustaa myöhemminkin pitempiäkin aikoja, sillä luolasta on löytynyt peuran sarvesta tehty veistos, joka ajoitetaan 13 000 vuotta vanhaksi. Sen ikä on sama kuin nuotioiden hiilenpalasten, joita löytyi samasta kerroksesta.


title: Longgun luola

text: Luolasta löytyneet kuusi ihmisen hammasta ovat ilmeisesti niin primitiivisiä, että niiden arvellaan kuuluneen "Australopithecinelle" tai "Meganthropukselle". Nykyihminen eli "Homo sapiens" on elännyt luolassa paljon lähempänä nykyaikaa, mutta tästä lajista ei ole jäänyt jäljelle fossiileja.


title: Longgun luola

text: Luolasta on löytynyt yli 600 kivistä artefaktia. Osa kivistä olivat luonnonkiviä, jotka ihminen oli kuljettanut luolan sisälle. Ne tunnistaa siitä, etteivät ne ole kalkkikiviluolan mineraaleja. Muut artefaktit olivat kiventyöstössä syntyneitä iskoksia, säleitä, ytimiä ja työkaluja. Työkaluista tunnistettiin ainakin kaapimet, porat, naskalit ja lyömäkivet. Luista on valmistettu esimerkiksi naskalit ja pieniä lapioita.


title: Longgun luola

text: Taide-esineeksikin voidaan luokitella edellä mainittu yli 10 senttimetriä pitkä sarvenkappale, johon on kaiverrettu kolme piirroskenttää. Yksi on useilla rinnakkaisilla viivoilla muodostettu kahdeksikko. Toinen on kuuden viivan ryhmä ja kolmas kuvio on sik-sak-viivoilla ja rinnakkaisilla viivoilla muodostettu pitkä ornamentti. Kappale on lopuksi peitetty punamaalilla, joka on todennäköisesti hematiittia eli punamultaa.


title: Longgun luola

text: Luolasta on löydetty 87 eläinlajin fossiileja, joista viisi on opittu tuntemaan vasta hiljattain. Puolet fossiileista on kuulunut pienille nisäkkäille ja 35 suurille nisäkkäille. Näistä kiinnostavin lienee "Gigantopithecus blacki", jolta on löytynyt yli 100 hammasta luolan maakerroksista. Muita eläimiä ovat olleet esimerkiksi "Ailuropoda melanoleuca wulingshanensis", "Cuon javanicus antiquus" and "Tapirus sinensis".


title: Longgun luola

text: "Gigantopithecuksen" neljä hammasta analysoitiin yhdessä toisen luolan neljän hampaan kanssa ja silloin ilmeni, että "G.blacki" eli metsissä ja oli kasvissyöjä. Apina eli niin sanotulla C-dietillä, mikä poikkeaa muiden apinoiden ruokavaliosta, joka koostuu lähinnä C-dietistä. "G. blacki" hävisi tältä alueelta, joka oli sen pohjoisinta levinneisyysaluetta. Apina kuoli lopulta sukupuuttoon.


title: British Warships in the Age of Sail

text: British Warships in the Age of Sail on merihistorioitsija Rif Winfieldin neljän teoksen sarja, joka sisältää listaa perustiedot kaikista Britannian kuninkaallisen laivaston aluksista vuodesta 1603 alkaen aina vuoteen 1863.


title: British Warships in the Age of Sail

text: Teokset sisältävät tiedot Amiraliteetin virallisista lähteistä täydennettynä valmistustiedoilla. Perustietoina ovat tilaus, kölin- ja vesillelasku sekä valmistusmisajat ja poistuminen laivastosta. Lisäksi valmistuskustannukset on ilmoitettu. Alusten tieotina on ilmoitettu pituus, leveys, syväys ja uppouma sekä aseistus ja miehistönmäärä. Höyryaluksista on annettu lisäksi tiedot höyrykoneesta ja nopeudesta.


title: British Warships in the Age of Sail

text: Kussakin teoksessa on yli kahden tuhannen aluksen tiedot ja lisäksi niistä noin 200 on esitelty kuvissa.


title: British Warships in the Age of Sail

text: Chatham publishing julkaisi sarjan ensimmäinen teos, joka käsitteli vuodet 1793-1817, vuonna 2005. Loput kolme teosta julkaisi Seaforth publishinh, minkä lisäksi se kustansi ensimmäisen teoksen uudistetun version.


title: British Warships in the Age of Sail

text: Journal for Maritime Research arvioi sarjan ensimmäistä teosta kattavaksi ja hyvin jäsennellyksi ja esitetyksi. Se on perusteos purjelaivakaudesta kiinnostuneille tutkijoille sekä opiskelijoille.


title: British Warships in the Age of Sail

text: South West Maritime History Society arvioi sarjan toisen osan ylivoimaiseksi alallaan sekä kattavimmaksi Britannian kuninkaallisen laivaston aluksista tehdyksi teokseksi.


title: Ragnar Aakenus

text: Ragnar (Raku) Johannes Aakenus, vuoteen 1945 Allén (12. lokakuuta 1897 Juva – 22. maaliskuuta 1977 Tampere) oli metsänhoitaja, joka työskenteli koko uransa Metsähallituksen palveluksessa. Aakenus sai metsäneuvoksen arvon vuonna 1955.


title: Ragnar Aakenus

text: Aakenuksen vanhemmat olivat apteekkari Oskar Johannes Allén ja Elin Poppius ja puoliso vuodesta 1924 Taimi (Taija) Elisabet Lehtinen. Aakenus tuli ylioppilaaksi Savonlinnan reaalilyseosta ja valmistui metsänhoitajaksi vuonna 1920. Metsäkonduktööri Aakenuksesta tuli 1927. Hän työskenteli aluemetsänhoitajana monilla alueilla ympäri Suomea. Vuosina 1929−1933 hän oli Lapissa Turtolan hoitoalueen aluemetsänhoitajana, jossa hänellä oli vastuullaan 130 000 hehtaaria metsää. Vuosina 1933–1948 hän toimi Keuruun hoitoalueen aluemetsänhoitajana. Aakenus palveli talvisodassa kotirintamalla ja jatkosodassa komppanian vääpelinä koulutuskeskuksessa. Vuosina 1948−1952 hän oli Länsi-Suomen piirikunnan Uudenmaan-Hämeen tarkastuspiirin piiritarkastaja ja vuodesta 1952 piirikuntapäällikkönä. Aakenuksen hallinnoimassa piirikunnassa oli lähes 390 000 hehtaaria valtionmetsää. Aakenus jäi eläkkeelle vuonna 1964. Hän harrasti vapaa-ajallaan taidemaalausta.


title: A Better Tomorrow (albumi)

text: A Better Tomorrow on yhdysvaltalaisen hip hop -ryhmä Wu-Tang Clanin kuudes studioalbumi. Se julkaistiin Warner Brothers Recordsin alaisuudessa 2. joulukuuta 2014.


title: A Better Tomorrow (albumi)

text: Kappaleet ""Keep Watch"", ""Ron O'Neal"" ja ""Ruckus in B Minor"" julkaistiin erikseen omilla singleillä.


title: A Better Tomorrow (albumi)

text: Albumin julkaisun jälkeen se kipusi sijalle 29 Billboard 200 -listalla.


title: A Better Tomorrow (täsmennyssivu)

text: A Better Tomorrow voi tarkoittaa seuraavia:


title: Voipiala

text: Voipiala oli Kivennavalla yksi kolmikyläksi sanotun kylärykelmän osa. Näitä kyliä kutsuttiin yhteisellä nimellä Voipeela. Voipialassa oli 23 taloa vuonna 1939.


title: Voipiala

text: Nykyisin Voipialan kohdalla on peltoaukea, mutta ei asutusta.


title: Leonid Radin

text: Leonid Petrovitš Radin () (21. elokuuta 1860 Ranenburg – 29. maaliskuuta 1900 Jalta) oli venäläinen vallankumouksellinen, runoilija ja keksijä. Hän opiskeli Moskovan yliopistossa lukukaudella 1879–1880 ja Pietarin yliopistossa Dmitri Mendelejevin oppilaana vuosina 1884–1888.


title: Leonid Radin

text: 1890-luvulla Radin rakensi Edisonin mallin mukaisen monistuskoneen, jonka hän antoi Venäjän sosiaalidemokraattien maanalaiseen painotoimintaan. Vuonna 1896 ohrana vangitsi Radinin. Tagankan vankilassa hän kirjoitti tunnetun työväenmarssin "Smelo, tovarištši, v nogu!", jota on esittänyt suomeksi muun muassa KOM-teatteri nimellä "Taistelulaulu". Saksassa marssi tunnetaan nimellä "Brüder, zur Sonne, zur Freiheit". Sitä laulettiin usein vuonna 1989 Leipzigin maanantaimielenosoituksissa.


title: Ylentelä

text: Ylentelä oli Kivennavan pitäjän pienimpiä ja syrjäsimpiä kyliä. Kyläasutus sijaitsi mäkien päällä Valkjärven rajalla. Kylässä oli talvisodan syttyessä 21 taloa.


title: FOLK-raati

text: FOLK-raati on ohjelma, jossa seurataan kenen tahansa suomalaisen hakemusvideoita saamaan rahoitusta oman videon tai videosarjan tekemiseen. Raadissa videoita arvioimassa ovat julkisuudesta tutut henkilöt. Juontajina toimivat Jan Zapasnik ja Essi Lamppu. Ensimmäinen jakso esitettiin Yle TV2-kanavalla 30. lokakuuta 2015.


title: Birgitta Knutintytär Kurck

text: Birgitta Knutintytär Kurck (Kurki) (n. 1500 – 29. kesäkuuta 1577) oli Naantalin luostarin abbedissa.


title: Birgitta Knutintytär Kurck

text: Kurckin vanhemmat olivat laamanni, valtaneuvos Knut Erikinpoika Kurki ja Elina Kurki, joka oli Klaus Kurjen tytär. Naantalin luostariin Kurck meni nunnaksi ilmeisesti ennen vuotta 1522. Luostarin toiminta oli jo tuolloin vähitellen hiipumassa, sieltä lähti vuosikymmenen puoleen väliin mennessä pois nunnia, munkkeja ja ainakin yksi abbedissa. Mikael Agricola, joka tarkasti luostarin Turun piispana syksyllä 1554, esitti selonteossaan luostarilaisten luvanneen ryhtyä evankelisiksi ja lakata palvomasta Pyhää Birgittaa. Valtio takavarikoi luostarin irtaimistoa ja maaomaisuutta, joskin lupasi luostarin asukkaille vuotuisen ylläpidon. Kurck esiintyy luostarin abbedissana 1568. Hän vetosi kuningas Juhana III:een, että tämä jatkaisi luostarin suojelemista ja luostarilaisten ylläpitoa. Kuningas lupasikin tukensa ja ilmaisi kirjeessään 3. elokuuta 1576 aikomuksen kunnostuttaa luostarin rakennukset. Samanaikaisesti hän kuitenkin tosiasiassa pienensi luostarin ylläpitomaksua neljälle vielä jäljellä olevalle sisarelle. Kun Kurck kuoli kesällä seuraavana vuonna, luostarin kirkko muutettiin luterilaiseksi seurakuntakirkoksi. Vaikka yhtä jäljelle jääneistä kolmesta sisaresta kutsutaan joissakin lähteissä vielä abbedissaksi, niin Kurckia pidetään tavallisesti luostarin viimeisenä abbedissana. Hänet haudattiin luostarin kirkkoon.


title: Mami Wata

text: Mami Wata on Länsi- ja Keski-Afrikan rannikkoalueilla tunnettu ja palvottu vedenhenki. Henkeen uskovat asuvat pääasiassa Beninissä, Togossa, Ghanassa, Nigeriassa, Kamerunissa ja Kongon demokraattisessa tasavallassa. Nimi Mama Wata on pidginenglantia nimestä "Mammy Water" eli vapaasti käännettynä "veden äiti". Muita nimiä samalle hengelle ovat esimerkiksi Ezenwaanyi, Nnekwunwenyi, Ezebelamiri ja Nwaanyi mara mma.


title: Mami Wata

text: Mami Watan alkuperää ei tunneta tarkasti, mutta se syntyi ilmeisesti Nigerian etelärannikolla 1900-luvun alussa. Mami Watan nykyisellä papistolla ("Mamaissii") on kuitenkin juurensa vanhemmassa kansanuskossa. Papisto yhdistetään myös dahomeyläiseen vodouhun, joka oli nykyisen Haitissa harjoitettavan voodoon edeltäjä.


title: Mami Wata

text: Joidenkin antropologien mukaan yleiset Mami Watan kuvaukset ovat saaneet vaikutteita siirtomaa-ajan aikana eurooppalaistaustaisista naisista, jotka nähtiin rikkaina ja vaikutusvaltaisina. Mami Wata kuvataan usein vaaleaihoisena, mikä saattaa juontaa juurensa tosin myös yleiseen tapaan kuvata henkimaailman olennot valkoisella. Punaista on käytetty kuvaamaan tunteita ja sairauksia, kun taas valkoinen on ikään kuin tämän vastakohta. Monet Mami Watan kuvaukset ovat saaneet vaikutteita myös hindulaisuudesta. Kuvauksissa Mami Watan ympärille kiertyy usein käärmeitä. Mami Watan kuvauksia leimaa vierasperäisyys, himo ja rikkaus. Nykyisin monilla Mami Watan palvontapaikoilla onkin näytteillä esimerkiksi muodikkaita hajuvesiä ja aurinkolaseja.


title: Mami Wata

text: Mami Wataa palvotaan lähinnä rannikkoalueilla, joilla henki liitetään esimerkiksi hukkumisiin tai vesiperäisiin sairauksiin. Henki liitetään toisaalta myös rikkauteen.


title: Kodinturvajoukot

text: Kodinturvajoukot on nimitys, jota on eri aikoina eri maissa käytetty monenlaisista sotilaallisista organisaatioista.


title: Kodinturvajoukot

text: Kodinturvajoukoissa harjoitellaan sodan varalta. Kodinturvajoukot auttavat viranomaisia myös rauhan aikana esimerkiksi suuronnettomuuden tai tulvan aikana ja huolehtivat evakuoinnista, vartioinnista ja huollosta.


title: Kodinturvajoukot

text: Suomessa ei ole tällä hetkellä kodinturvajoukkoja. Jotkut armeijan sodanaikaisen vahvuuden pienentämisestä huolestuneet reserviläiset ovat ehdottaneet jopa 100 000 hengen vahvuisia kodinturvajoukkoja armeijan avuksi. Puolustusvoimat suhtautuu kielteisesti sotilaallisen voimankäytön oikeuden antamiseen armeijan ulkopuoliselle järjestölle. Poliisiylijohtaja Mikko Paatero on ehdottanut Suomeen poliisin tukena toimivia kodinturvajoukkoja. Hänen mukaansa joukkoja tarvittaisiin erityisesti haja-asutusalueilla, jonne poliisin tuleminen kestää usein liian kauan.


title: Kodinturvajoukot

text: Muissa pohjoismaissa ja Virossa kodinturvajoukot ovat osa puolustusvoimia. Niiden toiminta, varustus ja koulutus on erittäin nykyaikaista ja ne ovat nopean toiminnan joukkoja. Ruotsin puolustus muodostuu nykyisin ammattiarmeijasta ja kodinturvajoukoista.


title: Kodinturvajoukot

text: Suomen suojelijat (Suomen sotilas -lehden pääkirjoitus 7.10.2014}


title: Lapakkapuut

text: Lapakkapuut ("Phyllocladus") on havupuusuku. Se kuuluu käytetystä luokittelusta riippuen joko podokarpuskasveihin (Podocarpaceae) tai omaan yksisukuiseen heimoonsa Phyllocladaceae. Lapakkapuihin kuuluu neljä tai viisi lajia, joita esiintyy luonnonvaraisena Kaakkois-Aasiassa ja Australaasiassa Indonesiasta ja Filippiineiltä Australian Tasmaniaan ja Uuteen-Seelantiin. Lapakkapuut ovat ainavihantia puita tai pensaita. Suvun lajeilla varsinaiset lehdet ovat hyvin pieniä ja pitkälti surkastuneita, ja pienet, litteät versot toimivat kasvien pääasiallisina yhteyttävinä eliminä lehtien sijaan. Näitä litteitä, yhteyttäviä versoja kutsutaan laakavarsiksi eli kladodioiksi tai fyllokladioiksi. Suku onkin saanut nimensä epätavallisista laakavarsistaan.


title: Lapakkapuut

text: Suvun tieteellinen nimi "Phyllocladus" viittaa fyllokladioihin eli laakavarsiin. Laakavarsi on kasvitieteellisessä latinassa "phyllocladium", ja se on johdettu muinaiskreikan kielen sanoista "phyllon" ("φύλλον"), joka tarkoittaa lehteä, ja "klados" ("κλάδος"), joka tarkoittaa vartta tai versoa.


title: Lapakkapuut

text: Lapakkapuut ovat puuvartisia kasveja. Ne ovat useimmiten puumaisia, mutta voivat joskus jäädä myös pensasmaisiksi. Oksitus on tavallisesti tiheää. Oksat voivat olla sivusuuntaisesti siirottavia tai kohenevia. Rungon kuori on sileä ja hilseilee vanhemmiten suurina, pitkinä liuskoina. Kuori ja versot ovat pihkaisia.


title: Lapakkapuut

text: Lapakkapuut ovat ainavihantia. Niiden varsinaiset lehdet ovat yleensä hyvin pieniä, suomumaisia ja surkastuneita. Surkastuneiden lehtien sijaan lapakkapuiden pääasiallisina yhteyttävinä eliminä toimivat pienet lehtivihreälliset versot, jotka muodostavat litteitä laakavarsia. Myös kladodioiksi ja fyllokladioiksi kutsutut litteät laakavarret ovat havupuiden keskuudessa ainutlaatuisia, ja niiden perusteella lapakkapuut on helppo erottaa kaikista muista havupuista. Laakavarret voivat olla muodoltaan soikeita tai kolmiomaisia, ja niiden rakenne vaihtelee ehyestä moniliuskaiseen. Nuorilla taimilla on lisäksi surkastuneita myöhäislehtiä suurempia tasasoukkia tai suikeita varhaislehtiä.


title: Lapakkapuut

text: Lapakkapuut ovat yleensä yksikotisia, mikä tarkoittaa hede- ja emikukintojen kasvavan samassa kasviyksilössä. Lapakkapuilla on kuitenkin yleistä, että osaan kasveista muodostuu vain joko hede- tai emikukintoja. Hedekukinnot eli hedekävyt ovat lieriömäisiä ja kasvavat ryppäissä laakavarren hangassa. Emikukinnot eli kävyt voivat kasvaa yksittäin tai ryppäissä laakavarren tyvellä tai kärjessä. Käpy koostuu kolmesta tai useammasta käpysuomusta ja näitä suojaavista peitinsuomuista. Suomut ovat asettuneet rangan ympärille kierteisesti. Vain osa käpysuomuista tuottaa siemenaiheen. Kuten useimmilla podokarpuskasveilla, kävyn suomut turpoavat kävyn kypsyessä muodostaen kävylle mehevän, hedelmämäisen pohjuksen, joka ympäröi siemenen tyveä. Lapakkapuilla siemeniä kuitenkin ympäröi kärjestään avoin siemenkuoresta kehittynyt siemenvaippa eli arillus, toisin kuin podokarpuskasveilla yleensä, joilla siementä ympäröi emisuomusta kehittynyt vaippa eli epimatium.


title: Lapakkapuut

text: Lapakkapuita esiintyy Kaakkois-Aasiassa ja Australaasiassa osissa Indonesiaa, Malesiassa, Filippiineillä, Papuassa-Uudessa-Guineassa, Australian Tasmaniassa sekä Uudessa-Seelannissa. Suurin lajirunsaus on Uudessa-Seelannissa, jossa esiintyy kaksi tai kolme eri lajia.


title: Lapakkapuut

text: Lapakkapuut kasvavat yleensä kosteissa sademetsissä. Laji "Phyllocladus hypophyllus" on trooppinen ja kasvaa Kaakkois-Aasian ja Australaasian trooppisissa sademetsissä, kun taas suvun muut lajit kasvavat Tasmanian ja Uuden-Seelannin lauhkeissa sademetsissä. Osa lajeista on suurehkoja latvuskerroksen puita, kun taas tasmanianlapakkapuu voi kasvaa pensasmaisena lähes puurajalla vuoristossa.


title: Lapakkapuut

text: Lapakkapuut kuuluvat havupuihin. Niiden lähimmät sukulaiset ovat sekä morfologian että molekyylibiologisen genetiikan tutkimuksen perusteella podokarpuskasvien heimo, mutta tarkka sukulaisuussuhde on ollut pitkään kiistanalainen. Suvun alkuperäisessä kuvauksessa se luokiteltiin podokarpuskasveihin. Kasvitieteilijä Robert Pilger ehdotti vuonna 1903 sen kuuluvan omaan alaheimoonsa Phyllocladoideae podokarpuskasvien alla. Charles Bessey luokitteli suvun ensimmäisen kerran omaan lapakkapuukasvien heimoonsa vuonna 1907. Modernin genetiikan tutkimuksen perusteella lapakkapuukasvit ovat läheistä sukua podokarpuskasveille, mutta ovat eriytyneet yhteisestä kehityslinjasta varhaisimmin ja siten muodostavat basaalisen sisarryhmän kaikille muille podokarpuskasveille. Eräät tieteilijät, kuten havupuihin erikoistunut kasvitieteilijä Aljos Farjon vuoden 2010 teoksessaan "A Handbook of the World's Conifers", luokittelevat tämän perusteella lapakkapuut yksisukuiseksi heimoksi, kun taas toiset, kuten kansainvälinen kasvien luokitusta kehittävä ryhmä Angiosperm Phylogeny Group, luokittelevat lapakkapuut podokarpuskasveiksi.


title: Lapakkapuut

text: Lajeja tunnetaan neljä tai viisi. Aljos Farjon määrittelee lajille "Phyllocladus trichomanoides" kaksi muunnosta, joista muunnosta "Phyllocladus trichomanoides" var. "alpinus" toiset tieteilijät pitävät omana lajinaan "Phyllocladus alpinus".Lapakkapuiden puuta käytetään jonkin verran puurakentamisessa ja huonekalujen valmistuksessa. Joitakin lapakkapuita käytetään myös koristekasveina.


title: Andrzej Stękała

text: Andrzej Stękała (s. 30. kesäkuuta 1995 Zakopane) on puolalainen mäkihyppääjä. 178 senttimetriä pitkä ja 59 kilogrammaa painava Stękała edustaa AZS Zakopanea ja hänen valmentajanaan toimii Robert Mateja.


title: Andrzej Stękała

text: Stękała debytoi maailmancupissa joulukuussa 2015 Engelbergin suurmäen kilpailussa sijoittuen sijalle 27. Näin ollen hän saavutti heti ensimmäiset maailmancupin pisteensä. Ensimmäisen kerran hän sijoittui kymmenen parhaan joukkoon helmikuussa 2016 oltuaan Trondheimin kilpailussa kuudes. Continental Cupissa Stękała on saavuttanut yhden osakilpailuvoiton. Kaudella 2014–2015 hän voitti FIS Cupin kokonaiskilpailun.


title: Andrzej Stękała

text: Stękała on osallistunut yksiin nuorten MM-kilpailuihin.


title: Markus Schiffner

text: Markus Schiffner (s. 5. kesäkuuta 1992 Linz) on itävaltalainen mäkihyppääjä. Schiffner edustaa UVB Hinzenbach-Oberösterreichiä.


title: Markus Schiffner

text: Schiffner debytoi maailmancupissa tammikuussa 2014 Innsbruckin suurmäen kilpailussa sijoittuen sijalle 46. Ensimmäiset pisteensä hän saavutti joulukuussa 2015 Engelbergin suurmäen kilpailussa sijoittuen sijalle 24.


title: Markus Schiffner

text: Nuorten MM-kilpailuista Schiffnerillä on yksi joukkuekulta. Euroopan nuorten olympiafestivaaleilta hänellä on yksi joukkuehopea.


title: Giovanni Morini

text: Giovanni Morini (s. 2. helmikuuta 1995 Como, Italia) on italialainen jääkiekkoilija, joka pelaa Sveitsin National Leaguen HC Luganossa. Hän on pelipaikaltaan keskushyökkääjä, mutta osaa pelata myös laidassa. Morini laukoo oikealta.


title: Giovanni Morini

text: Morini pelasi kauden 2010–2011 Real Torino HC:n A-nuorissa, jonka jälkeen hän siirtyi kaudeksi 2011–2012 Sveitsiiin HC Luganon U17-junioreihin. Kauden 2012–2013 Morini vietti HC Chiasson A-nuorissa ja voitti koko Sveitsin toiseksi korkeimman A-juniorisarjan piste- ja maalipörssin tehoilla 44+27=71. Kaudeksi 2013–2014 hän palasi HC Luganoon pelaamaan Sveitsin korkeinta A-juniorisarjaa, Elite Jr. A:ta. Kaudella 2014–2015 Morini nousi joukkueen kapteeniksi ja voitti Luganon sisäisen piste- ja maalipörssin tehoilla 21+27=48. Hän jakoi koko sarjan pistepörssin toisen sijan EV Zugin Ueli Huberin ja Michael Hüglin kanssa.


title: Giovanni Morini

text: Maaliskuussa 2015 Morini teki kaksivuotisen sopimuksen HC Luganon National League A -joukkueen kanssa. Hänellä on Sveitsissä luodun junioriuransa ansiosta Sveitsin pelaajalisenssi, jonka ansiosta Morini ei vie paikkaa joukkueen ulkomaalaiskiintiöstä. Hän teki NLA-debyyttinsä 16. lokakuuta 2015 vieraissa EV Zugia vastaan. Morini teki ottelussa myös ensimmäisen NLA-maalinsa. Hänen tulokaskautensa 2015–2016 toi kaikkiaan 30 runkosarjaottelussa tehot 3+1=4 ja kuudessa playoff-ottelussa tehot 1+2=3. Morinin pudotuspelit lopulta keskeytyivät polvivamman vuoksi. Helmikuussa 2016 hänen sopimustaan Luganon kanssa pidennettiin kahdella vuodella kevääseen 2019 saakka.


title: Giovanni Morini

text: Kaudella 2017–2018 Morini eteni Luganon kanssa aina National Leaguen finaaleihin saakka, mutta Sveitsin-mestaruuden vei lopulta kuitenkin ZSC Lions otteluvoitoin 4–3. Marraskuussa 2018 hän teki Luganon kanssa kaksivuotisen jatkosopimuksen.


title: Giovanni Morini

text: Morini edusti Italiaa MM-kilpailuissa vuonna 2017, jolloin hän oli kahdella osumallaan joukkueensa paras maalintekijä ja jakoi sisäisen pistepörssin voiton neljän muun pelaajan kanssa. Valmennus valitsi Morinin Italian turnauksen yhdeksi kolmesta parhaasta pelaajasta. Hän pelasi myös IA-divisioonan MM-kilpailuissa vuonna 2015. Morini pelasi myös Pyeongchangin olympiakisojen 2018 karsinnoissa. Yhteensä hän on pelannut 36 A-maaottelua tehopistein 5+2=7.


title: Giovanni Morini

text: Morini pelasi myös alle 20-vuotiaiden I-divisioonan MM-kilpailuissa vuosina 2014 ja 2015. Ensimmäinen turnaus eteni IB-divisioonassa, jossa hän ylsi Italian sisäisen piste- ja maalipörssin jaettuun voittoon tehoilla 4+2=6. Italia voitti kultaa ja nousi seuraavaksi vuodeksi IA-divisioonaan, jolloin Morini toimi joukkueen kapteenina ja voitti Italian sisäisen piste- ja syöttöpörssin tehoilla 2+5=7. Hänet valittiin joukkueensa parhaaksi pelaajaksi ja Morinilla oli myös koko turnauksen paras aloitusprosentti (60,64 %).


title: Giovanni Morini

text: Morini pelasi myös alle 18-vuotiaiden IA-divisioonan MM-kilpailuissa vuosina 2012 ja 2013, joista molemmat turnaukset päättyivät pronssiin. Jälkimmäisessä turnauksessa hän toimi Italian kapteenina ja oli joukkueen paras pistemies tehoilla 2+2=4.


title: Giovanni Morini

text: Morinin kaksoisveli Paolo on pelannut myös jääkiekkoa.


title: Dominik Schwaiger

text:
Dominik Schwaiger (s. 1. toukokuuta 1991) on saksalainen alppihiihtäjä, joka edustaa
WSV Königsseetä.


title: Dominik Schwaiger

text: Schwaiger kilpaili maailmancupissa ensimmäisen kerran Söldenin suurpujottelussa lokakuussa 2011. Maailmancupin pisteille hän pääsi ensimmäisen kerran Sankt Moritzin suurpujottelussa helmikuussa 2014 oltuaan 21:s. Parhaimmillaan hän on ollut neljäs Alta Badian parisuurpujottelussa joulukuussa 2015.


title: Eero Aaku

text: Eero Aaku (12. heinäkuuta 1898 Loimaa − 8. huhtikuuta 1959 Helsinki) oli suomalainen pankkiylitarkastaja.


title: Eero Aaku

text: Aaku syntyi maanviljelijäperheeseen ja kirjoitti ylioppilaaksi vuonna 1918. Hän suoritti vuonna 1921 korkeakoulun päästötutkinnon, joka vastasi myöhempää ekonomin tutkintoa. Aaku työskenteli Osuuskassojen Keskus Oy:n tilasto-osaston hoitajana vuosina 1921−1927 ja opiskeli työn ohessa valmistuen kauppatieteiden kandidaatiksi 1927 Helsingin kauppakorkeakoulusta.


title: Eero Aaku

text: Suomessa säädettiin vuonna 1922 laki pankkiyhtiön toiminnan valvonnasta, minkä seurauksena valtiovarainministeriön alaisuuteen luotiin pankkitoimintaa valvova pankkitarkastusvirasto. Aaku työskenteli taloudellisena pankkitarkastajana vuosina 1927–1953, minkä jälkeen hänestä tuli pankkitarkastusviraston päällikkö virkanimikkeellä pankkiylitarkastaja.


title: Eero Aaku

text: Aaku kirjoitti kaksi tutkimusta suomalaisesta liikepankkijärjestelmästä. 1930-luvun pulakausi aiheutti pankeille ongelmia, joiden myötä Aaku tarkasteli liikepankkien tuloksia ja julkaisi vuonna 1937 suppean tutkimuksen "Liikepankkien voitot ja tappiot vuosina 1862–1935". Vuonna 1957 ilmestyi laajempi 300-sivuinen teos suomalaisen liikepankkilaitoksen historiasta, joskin vain Suomen Pankkiyhdistyksen rahoittamana monisteena.


title: Eero Aaku

text: Aaku palveli talvi- ja jatkosodassa komppanian päällikkönä. Hän oli reservin kapteeni (1940).


title: Frans Joosef II

text: Frans Joosef II (koko nimi "Franz Josef Maria Aloys Alfred Karl Johannes Heinrich Michael Georg Ignaz Benediktus Gerhardus Majella", 16. heinäkuuta 1906 Deutschlandsberg, Itävalta-Unkari – 13. marraskuuta 1989) oli Liechtensteinin ruhtinas vuodesta 1938 aina kuolemaansa asti 1989 eli 51 vuoden ajan.


title: Frans Joosef II

text: Frans Joosef oli prinssi Aloisin ja Itävallan arkkiherttuatar Elisabet Amalien poika. Hänestä tuli Liechtensteinin ruhtinas lapsettoman isosetänsä ruhtinas Frans I:n jälkeen, kun hänen isänsä oli luopunut oikeudestaan kruunuun vuonna 1923.


title: Frans Joosef II

text: Frans Joosefin kummi oli Itävalta-Unkarin keisari Frans Joosef I. Nuoruutensa hän vietti vuosina 1911–1914 Määrissä Groß Ullersdorfin linnassa. 1920-luvulla hän opiskeli Wienissä ja suoritti korkeakoulututkinnon metsätieteissä. Sen jälkeen hän hoiti sukunsa maita nykyisen Tšekin alueella. Edeltäjänsä Frans I:n kuoleman jälkeen kesällä 1938 hän siirtyi asumaan ruhtinakuntaansa Vaduzin linnaan, josta tuli hänen vakituinen asuntonsa.


title: Frans Joosef II

text: Natsien vallan kasvaessa Keski-Euroopassa ruhtinas joutui ottamaan huomioon sen toiminnassaan. Hän teki maaliskuussa 1939 kohteliaisuuskäynnin Berliiniin. Ruhtinaskunnassa yrittivät natsimieliset voimat saada kevään 1939 aikana maan valtaansa, mutta suurin osa väestöstä, hallitus ja parlamentti yhdessä ruhtinaan kanssa vastustivat toimia. Näin natsien toiminta raukeni ruhtinaskunnassa.


title: Frans Joosef II

text: Liechtenstein säilytti puolueettomuutensa toisen maailmansodan aikana. Tulliliiton ehtojen mukaisesti Sveitsi vartioi Liechtensteinin rajoja Suur-Saksan suuntaan. Sodan aikana valtuutettuna pakolaisneuvotteluissa saksalaisten kanssa toimi ruhtinaan nuorempi veli prinssi Charles Alfred. Vuosina 1933–1944 Liechtenstein antoi turvapaikan kaikkiaan 400 pakolaiselle, joista 125 oli juutalaisia.


title: Frans Joosef II

text: Aivan sodan loppuvaiheessa keväällä 1945 ruhtinas antoi poliittisen turvapaikan 494 Natsi-Saksan puolella taistelleelle venäläissotilaalle, joita johti kenraali Boris Smyslovsky.


title: Frans Joosef II

text: Vuonna 2005 tuli esille tieto, että Strasshofin keskitysleirin juutalaisvankeja oli työskennellyt ruhtinaan Itävallassa sijainneessa kartanossa. SS oli tarjonnut juutalaisvangit ruhtinaan käyttöön.


title: Frans Joosef II

text: Hänen hallintokautenaan Liechtensteinin naiset saivat äänioikeuden vuonna 1984 järjestetyn kansanäänestyksen perusteella. Frans Joosef oli ensimmäinen Liechtensteinin ruhtinas, joka asui pysyvästi ruhtinaskunnassaan. Maatalousvaltaisesta ruhtinaskunnasta tuli hänen hallintokautenaan rikas maailman mitassa.


title: Frans Joosef II

text: Prinssi Frans Joosef II meni naimisiin 7. maaliskuuta 1943 kreivitär Georgina von Wilczekin (s. 24.10.1921 - 18.10.1989) kanssa. Parilla oli viisi lasta:


title: Frans Joosef II

text: Frans Joosef II siirsi suurimman osan vallastaan 26. elokuuta 1984 pojalleen Hans Adamille. Hän kuoli 13. marraskuuta 1989 vain 26 päivää vaimonsa kuoleman jälkeen. Hän hallitsi 51 vuotta ja oli kuollessaan pisimpään vallassa ollut eurooppalainen valtionpäämies.


title: Frans Joosef II

text: Ruhtinas Frans Joosef II oli Kansainvälisen olympiakomitean (KOK) pitkäaikainen jäsen vuosina 1936–1980 eli 44 vuoden ajan, joka on pisimpiä KOK-jäsenyyksiä. Hänen tyttärestään prinsessa Norasta tuli KOK:n jäsen neljä vuotta myöhemmin.


title: NASG-pukine

text: NASG-pukine on neopreenikumista ja tarranauhoista koostuva, potilaan päälle puettava ensiapuväline, jolla hoidetaan nestehukasta johtuvaa sokkia. NASG edustaa matalaa teknologiaa ja toimii ilman kaasunpainetta. Lyhenne tulee englanninkielen sanoista Non-Pneumatic Anti-Shock Garment.


title: NASG-pukine

text: Pukineen kykyä estää synnytykseen liittyvän verenvuodon aiheuttamia kuolemia tutkitaan. Synnytykseen liittyvällä verenvuodolla tarkoitetaan kovaa verenvuotoa joko raskauden aikana tai pian sen jälkeen. Tuoreiden arvioiden mukaan yli 300 000 naista kuolee siihen vuosittain, näistä 99% kehittyvissä maissa, ja kuitenkin suurin osa näistä kuolemista olisi voitu estää.


title: NASG-pukine

text: Puutteellisista oloissa elävät naiset synnyttävät usein kaukana terveydenhoitopalveluista. Kun verenvuoto on tunnistettu, monet kuolevat ennen hoitoon pääsemistä tai ennen riittävän hoidon saamista. NASG-pukineella voidaan edistää potilaiden mahdollisuuksia pysyä elossa, kunnes he saavat tarvitsemaansa hoitoa.


title: NASG-pukine

text: Joka vuosi arviolta 342 900 naista kuolee raskauden tai synnytyksen aiheuttamiin komplikaatioihin. 99 % näistä kuolemista tapahtuu kehittyvissä maissa.Jokaista 100 000 elävänä syntyvää lasta kohden noin 251 äitiä kuolee. Joissakin teollisuusmaissa, kuten esimerkiksi Yhdysvalloissa, luku on 13 kuolemaa jokaista 100 000 elävänä syntynyttä lasta kohden. Amerikkalaisen äidin riski kuolla synnytykseen liittyviin komplikaatioihin on 1/2 100. Kuitenkin joissakin maissa, kuten Afganistanissa, jopa 1 600 naista kuolee 100 000 syntymää kohden ja naisten riski kohdata äitiyteen liittyvä kuolema on 1/11.


title: NASG-pukine

text: Jokaista äitikuolemaa kohden 30 äitiä vammautuu raskauteen tai synnytykseen liittyvien komplikaatioiden seurauksena ja kymmenen kokee näihin liittyvän hengenvaarallisen tilanteen. Seurauksena voi olla vakavia, elämänmittaisia tiloja, jotka vaarantavat naisen terveyden, tuottavuuden, elämänlaadun, perheen terveyden ja mahdollisuuden osallistua yhteisön elämään. Jos äiti kuolee synnytyksen jälkeen, vastasyntynyt kuolee kymmenen kertaa todennäköisemmin ennen toista ikävuottaan ja muut lapset saavat todennäköisesti vähemmän ruokaa ja saavat vähemmän koulutusta. Äidin menettäneiden perheiden on monesti vaikea selviytyä, ja vanhempien lasten pitää usein lopettaa koulunkäynti voidakseen ansaita palkkaa perheen elättämiseksi tai heidät lähetetään asumaan kaukaisempien sukulaisten luokse. Tämän lisäksi maailman äitien ja vastasyntyneiden kuolemien lasketaan maksavan vuosittain 15 miljardia dollaria menetettynä tuottavuutena. Äitien terveys tukee todistetusti maan taloudellista kasvua ja ennaltaehkäisee köyhyyttä. Äitiyteen liittyvät kuolemat ja vammautumiset ovat ihmisoikeusongelma. Ne tarkoittavat myös vaikeuksia ja tuottavuuden menetyksiä perheille, yhteisöille ja kansakunnille. Tämä on niin suuri huoli, että vuonna 2000 maailman johtajat päättivät sisällyttää äitiysterveyden parantamisen yhdeksi kahdeksasta .


title: NASG-pukine

text: Raskauteen ja synnytykseen liittyvien kuolemien tärkein syy on runsas verenvuoto useimmiten välittömästi synnytyksen jälkeen. Tämänkaltaisen syyn vuoksi kuolee yksi äiti joka neljäs minuutti. Nainen voi vuotaa kuoliaaksi vähemmässä kuin kahdessa tunnissa; niinpä maaseudulla, jossa sairaalaan voi olla usean päivän matka, verenvuodon saaneella on kovin vähän toivoa. Varattomilla alueilla toimivilla klinikoilla tai sairaaloilla ei ehkä myöskään ole henkilökuntaa tai tarvittavia välineitä verenvuotopotilaan hengen pelastamiseen. Naisia kuolee odottaessaan hoitoa.


title: NASG-pukine

text: Kehitteillä ja tutkimuksen kohteina on joitakin tekniikoita, joilla pyritään estämään näitä turhia kuolemia. Yksi niistä on NASG-pukine. Se on matalan teknologian ensiapulaite, joka voidaan pukea runsaan verenvuodon aiheuttamasta sokista kärsivän potilaan alavartalon ympärille. Pukine vähentää verenvuotoa, tuo heidät tajuihinsa ja pitää elossa matkalla sairaalaan tai hoitoa odoteltaessa.


title: NASG-pukine

text: Puhallettavan painepuvun kehitti George Crile kehitti 1900-luvulla. Sillä pidettiin yllä verenpainetta leikkausten aikana. Lukuisten muunnosten jälkeen sitä kehitettiin 1940-luvulla käytettäväksi painovoimaa vastaan (G-puku). Lisämuutosten jälkeen sitä käytettiin Vietnamin sodassa traumaperäisiä vammoja saaneiden sotilaiden elvyttämiseen ja vakauttamiseen sekä heidän kuljettamiseensa. 1970-luvulla G-puvusta muokattiin puolipuku, joka tunnettiin englanniksi nimellä MAST (Military Antishock trousers) tai PASG (Pneumatic Anti-Shock Garment). 1980-luvulla PASG-pukinetta ruvettiin käyttämään yhä enemmän pelastustyössä vakauttamaan potilaita, jotka kärsivät alavartalon verenvuodon aiheuttamasta sokista, ja 1990-luvun aikana PASG hyväksyttiin osana amerikkalaisten naistentauti- ja synnytyslääkäreiden suositeltua keinovalikoimaa. Myöhemmin se kuitenkin poistettiin ohjeista, eikä se enää kuulu amerikkalaisen naistentauti- ja synnytyslääkäreiden järjestön (ACOG) ohjeisiin.


title: NASG-pukine

text: 1970-luvulta alkaen NASA on tutkimuskeskuksensa Amesin kautta ollut mukana kehittämässä sokkia ehkäisevästä pukineesta ilman kaasunpainetta toimivaa versiota. Sitä käytettiin alun perin verenvuototaudista kärsiville lapsille, mutta sen jälkeen siitä on kehitetty pukine, joka tunnetaan nimellä NASG (Non-Pneumatic Anti-Shock Garment) eli ilman kaasunpainetta toimiva sokkia estävä pukine.


title: NASG-pukine

text: NASG-pukineen patenttisuoja on päättynyt, ja sitä valmistetaan monissa paikoissa. Pukineen käyttö vähävaraisessa ympäristössä alkoi vuonna 2002, kun lääkärit Carol Brees ja Paul Hensleigh veivät sen pakistanilaisen sairaalaan ja raportoivat sen käytöstä potilaillaan.


title: NASG-pukine

text: Tohtori Suellen Miller ja hänen työtoverinsa Meksikossa, Egyptissä ja Nigeriassa ovat saattaneet päätökseen sarjan tutkimuksia, joissa NASG (tai LifeWrap) oli näissä maissa sijaitsevien sairaaloiden käytössä synnytykseen liittyvän verenvuodon hoidossa. Tutkimuksia jatketaan perusterveydenhuollon yksiköissä Sambiassa ja Zimbabwessa. Käyttöönotto-ohjelma, jossa NASG on osa synnytystäseuraavan verenvuodon hoidon jatkumoa ("Continuum of Care for Post-Partum Hemorrhage", CCPPH), on ollut käynnissä vuodesta 2008 alkaen Intiassa, Nigeriassa, Tansaniassa ja Perussa. Projektin johtava toimeenpanija on NGO Pathfinder International. Tohtori Suellen Miller om tehnyt kattavia kliinisiä kokeita, jossa pukinetta on käytetty synnytysten ensiapulaitteena. USA:ssa päämajaansa pitävä epäkaupallinen järjestö Pathfinder International on kehittänyt hoitojatkumomallia ("Continuum of Care").


title: NASG-pukine

text: NASG-pukine on yksinkertainen neopreenikumista ja tarranauhoista koostuva laite, joka näyttää lähinnä paloiksi leikatulta märkäpuvun alaosalta. Sitä voidaan käyttää synnytykseen liittyvän verenvuodon aiheuttaman sokin hoitamiseen, potilaiden voinnin vakauttamiseen ja vuodon tyrehdyttäminen.


title: NASG-pukine

text: Sokkitilassa aivot, sydän ja kehikot kärsivät hapenpuutteesta, sillä veri keräytyy vatsan alaosaan ja alaraajoihin. NASG-pukineen käyttäminen kumoaa sokin palauttamalla verta kohti sydäntä, keuhkoja ja aivoja. Tämä kohentaa tajunnan tasoa, pulssia ja verenpainetta. Tämän lisäksi pukine vähentää verenvuotoa niissä vartalon osissa, joihin paine kohdistuu.


title: NASG-pukine

text: Toimintamekanismi perustuu fysiikan lakeihin. Viimeaikainen tutkimus osoittaa, että NASG-pukineella saadaan aikaan puristusta lonkkavaltimon sisempään haaraan (a. iliaca interior), joka kuljettaa suurimman osan kohtuvaltimoiden kautta kohtuun kulkevasta verestä. Toinen tuore tutkimus on osoittanut, että NASG vähentää veren virtausta distaaliseen aorttaan.


title: NASG-pukine

text: Yksinkertaisen harjoittelun jälkeen kuka tahansa pystyy asentamaan pukineen vertavuotavan naisen ylle. Kun vuoto on saatu hallintaan, hänet voidaan kuljettaa turvallisesti sairaalaan tai päivystävälle äitiysklinikalle.


title: NASG-pukine

text: Kaasunpaineeton sokkia ehkäisevä pukine on kevyt, joustava ja käyttäjälle mukava. Se on suunniteltu niin, että välilihaan ja emättimeen kohdistuvat tutkimukset ja toimenpiteet voidaan suorittaa pukinetta riisumatta. Laitteen pukemiseen jälkeen potilaan elintoiminnot ja tajunta palautuvat usein nopeasti. On äärimmäisen tärkeää, että NASG-pukinetta ei poisteta ennen kuin potilaalle annetaan suonensisäisesti nesteitä tai verta tai hänen elintoimintonsa palautuvat. Liian varhainen pukineen poistaminen voi olla vaarallista, tai se voi johtaa potilaan kuolemaan.


title: NASG-pukine

text: Egyptissä ja Nigeriassa huomattiin sekä erillisistä että yhdistetyistä havainnoista, että NASG-pukineella hoidetut äidit selviytyivät paremmin kuin äidit, jotka eivät saaneet tätä hoitoa. He menettivät merkittävästi vähemmän verta, joutuivat harvemmin hätätoimena tehtyyn kohdunpoistoon, vammautuivat harvemmin ja jäivät useammin eloon. Tulokset olivat samankaltaisia, kun tutkittiin NSAG-pukineen käyttöä äideillä, jotka kärsivät kohdun supistumattomuudesta (atonia), synnytystäseuraavasta verenvuodosta ja muusta kuin kohdun jänteydestä johtuvasta häiriöstä ennen tai jälkeen synnytyksen. Lisäksi huomattiin, että NASG-pukine auttoi toipumaan nopeammin shokista, sietämään hoidon viivästymistä ja vaikutti samalla lailla parantavasti naisiin, jotka kärsivät vakavasta sokista.


title: NASG-pukine

text: 1 442 naista käsittävässä analyysissä tutkittiin NASG-pukineen vaikutusta synnytykseen tai raskauteen liittyvästä verenvuodosta kärsiviin naisiin. Siitä huolimatta, että heidän tilansa oli huonompi ennen tarkkailun alkamista, huonot hoitotulokset vähentyivät merkittävästi NASG-vaiheessa: mitattu verenmenetys aleni keskimäärin runsaat 200 ml (444 ml - 240 ml) (p<0.001), äitikuolleisuus alentui (6.3 % - 3.5 %) (RR 0.56, 95 % CI 0.35-0.89), vakavat vammat vähenivät ( 3.7% - 0.7%) (RR 0.20, 95 % CI 0.08-0.50) ja hätätoimenpiteenä tehtyjen kohdunpoistojen tarve aleni (8.9 % - 4.0 %) (RR 0.44, 0.23-0.86). NASG-vaiheen aikana kuoleman todennäköisyys väheni 55 % (aOR 0.45, 0.27-0.77). Keskimäärin 18 potilasta (12-36) hoidettiin onnistuneesti ennen kutakin seuraavaa kuolemaa tai vakavaa vauriota.


title: NASG-pukine

text: Meksikossa ja Nigeriassa tutkittiin NASG-hoidon hyväksymistä ja havaittiin, että pukinetta pidettiin kaikkialla varteenotettavana keinona, jolla voitiin pelastaa naisten henkiä.


title: NASG-pukine

text: Sambiassa ja Zimbabwessa tutkitaan, onnistuuko NASG-hoito paremmin, jos pukine asennetaan perusterveydenhoidon yksiköissä, joissa verenvuoto todetaan ensimmäisenä.


title: NASG-pukine

text: Vuonna 2012 WHO otti mukaan NASG-pukineen synnytystäseuraavan verenvuodon hoitosuosituksiinsa.


title: Yhdysvaltain ensimmäinen nainen

text: Yhdysvaltain ensimmäinen nainen on Yhdysvaltain presidentin vaimo. Hän toimii Valkoisen talon johtajana (engl. "manager") sekä siellä järjestettyjen vastaanottojen, juhlien ja virallisten illallisten emäntänä. Hänen odotetaan nykyisin myös toimivan miehensä hallinnon edustajana yhteiskunnallisissa asioissa. Hänellä ei kuitenkaan ole virallista asemaa, eikä hän saa palkkaa.


title: Yhdysvaltain ensimmäinen nainen

text: Nimitystä ”ensimmäinen nainen” (engl. "First Lady") alettiin käyttää Yhdysvalloissa sisällissodan jälkeen, ensimmäisenä Ulysses S. Grantin vaimosta Julia Grantista. Aiemmin presidentin vaimosta käytettiin muita nimityksiä, kuten Lady Washington, Rouva Presidentti, presidentitär ("presidentress") sekä tasavallan kuningatar tai demokraattinen kuningatar.


title: Yhdysvaltain ensimmäinen nainen

text: Yhdysvaltain ensimmäisten presidenttien vaimot olivat vielä näkymättömiä maan politiikassa. Ensimmäisen naisen rooli muuttui aiempaa näkyvämmäksi ja poliittisesti merkittävämmäksi 1900-luvun alussa. Edith Roosevelt oli miehensä Theodore Rooseveltin (presidenttinä 1901–1909) neuvonantaja. Hän oli myös ensimmäinen, joka palkkasi itselleen omaa henkilökuntaa. Edith Wilson toimi käytännössä jonkin aikaa maan johtajana miehensä Woodrow Wilsonin saatua sairauskohtauksen 1919. Eleanor Roosevelt määritteli ensimmäisen naisen roolin uudelleen vuosina 1933–1945: hän antoi haastatteluja, piti lehdistötilaisuuksia ja ajoi poliittisia tavoitteitaan monella alueella. Jacqueline Kennedy nousi ihailluksi tyyli-ikoniksi 1960-luvun alussa. Lady Bird Johnson, Betty Ford, Rosalynn Carter ja Hillary Clinton olivat yhteiskunnallisesti aktiivisia ensimmäisiä naisia, ja etenkin Carter ja Clinton myös poliittisesti aktiivisia ja vaikutusvaltaisia. Hillary Clinton on ensimmäinen Yhdysvaltain ensimmäisistä naisista, joka on valittu poliittiseen virkaan, kun hänet valittiin New Yorkin senaattoriksi 2000. Hän toimi Yhdysvaltain ulkoministerinä vuosina 2009–2012, ja hän on pyrkinyt kahdesti presidentiksi.


title: Anni Järvenpää

text: Anni Järvenpää (s. 2. tammikuuta 2000 Tampere) on suomalainen taitoluistelija. Hän edustaa Tapparan Taitoluistelijoita (TapTL).


title: Anni Järvenpää

text: Järvenpää aloitti luistelun vuonna 2006. Junioreiden SM-kilpailuissa ja Pohjoismaiden mestaruuskilpailuissa hän oli toinen vuonna 2015. 15-vuotias Järvenpää voitti joulukuussa 2015 taitoluistelun naisten Suomen mestaruuden. Edellisen kerran yhtä nuori luistelija oli voittanut Suomen mestaruuden vuonna 1974.


title: Anni Järvenpää

text: Helmikuussa 2016 Järvenpää osallistuu Lillehammerin nuorten olympialaisiin.


title: Larry Williams

text: Lawrence Eugene ”Larry” Williams (10. toukokuuta 1935 New Orleans, Louisiana – 7. tammikuuta 1980 Los Angeles, Kalifornia) oli yhdysvaltalainen rhythm and blues- ja rock and roll -laulaja, lauluntekijä, tuottaja ja pianisti. Williams tunnetaan parhaiten vuosina 1957–1959 Specialty Recordsille levyttämistään kappaleista, joihin lukeutuvat ”Bony Moronie”, ”Short Fat Annie”, ”High School Dance”, ”Slow Down”, ”Dizzy Miss Lizzy”, ”Bad Boy” ja ”She Said Yeah”.


title: Carmona

text: Carmona on kaupunki Andalusian itsehallintoalueella Lounais-Espanjassa. Kaupunki sijaitsee noin kolmekymmentä kilometriä koilliseen Sevillasta.Carmonan väkiluku on noin 28 600 (2016).


title: Kesäkuski

text: Kesäkuski on viihdeohjelma, jossa Mikko Kuustonen kyydittää eri autolla jokaisessa jaksossa yhtä julkisuuden henkilöä. Ensimmäinen jakso esitettiin MTV3-kanavalla 2. heinäkuuta ja viimeinen jakso 3. syyskuuta 2015.


title: Michael Haga

text: Michael Haga (s. 10. maaliskuuta 1992 Asker, Norja) on norjalainen jääkiekkoilija, joka pelaa Ruotsin SHL-liigan Mora IK:ssa. Hän on pelipaikaltaan keskushyökkääjä, mutta osaa pelata myös laidassa.


title: Michael Haga

text: Haga on Frisk Askerin kasvatti. Hän pelasi ensimmäiset miesten pelinsä 16-vuotiaana kaudella 2008–2009, jolloin Haga pelasi neljä ottelua GET-ligaenissa sekä 26 ottelua Frisk Askerin kakkosjoukkueessa Norjan I-divisioonassa. Seuraavalla kaudella 2009–2010 hän pelasi miesten pelejä ainoastaan I-divisioonassa. Kaudeksi 2010–2011 Haga siirtyi Ruotsiin ja Luleå HF:n J20-junioreihin. Kaudella 2011–2012 hän debytoi myös seuran Elitserien-joukkueessa, jossa Haga pelasi kolme ottelua.


title: Michael Haga

text: Kaudeksi 2012–2013 Haga palasi kotimaahansa ja siirtyi Sparta Warriorsin riveihin. Hän pelasi varsinaisen tulokaskautensa GET-ligaenissa tehden 36 runkosarjaottelussa tehot 7+19=26 sekä 11 playoff-ottelussa tehot 2+4=6. Haga valittiin kauden päätteeksi liigan vuoden tulokkaaksi. Kaudeksi 2013–2014 hän palasi vuoden mittaisella sopimuksella kasvattajaseuraansa Frisk Askeriin, jonka paras syöttäjä ja toiseksi paras pistemies Haga oli tehoilla 13+23=36.


title: Michael Haga

text: Haga siirtyi kaudeksi 2014–2015 vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Almtuna IS:n riveihin. Toukokuussa 2015 hän teki joukkueen kanssa vuoden mittaisen jatkosopimuksen. Kaudella 2015–2016 Haga oli Almtunan paras pistemies, maalintekijä ja syöttäjä tehoilla 23+22=45, joilla hän sijoittui Allsvenskanin maalipörssissä kolmanneksi ja pistepörssissä neljänneksi. Haga pelasi kauden aikana myös yhden ottelun lainalla SHL-joukkue Djurgårdens IF:ssä tammikuussa 2016.


title: Michael Haga

text: Kaudeksi 2016–2017 Haga siirtyi vuoden mittaisella sopimuksella SHL-joukkue Örebro HK:hon. Hänen ensimmäinen kokonainen SHL-kautensa toi 45 runkosarjaottelussa tehot 1+6=7. Kaudeksi 2017–2018 Haga siirtyi kaksivuotisella sopimuksella SHL:n nousijajoukkue Mora IK:n riveihin. Vuoden 2018 vaihteessa seura lainasi hänet kolmen ottelun ajaksi Djurgårdens IF:ään ja tammikuussa sarjatasoa alemmas Allsvenskan-joukkue AIK IF:ään 15. helmikuuta 2018 ulottuvalla sopimuksella.


title: Michael Haga

text: Haga edusti Norjaa MM-kilpailuissa vuosina 2016 ja 2018. Yhteensä hän on pelannut 55 A-maaottelua tehopistein 1+5=6.


title: Michael Haga

text: Haga pelasi myös alle 20-vuotiaiden MM-kilpailuissa vuonna 2011 sekä IA-divisioonan MM-kilpailuissa vuonna 2012, jolloin hän toimi Norjan kapteenina ja voitti pronssia. Haga pelasi myös alle 18-vuotiaiden MM-kilpailuissa vuonna 2009 sekä I-divisioonan MM-kilpailuissa vuonna 2010, jolloin hän voitti A-lohkon kultaa. Hagalla oli myös turnauksen paras aloitusprosentti (77,42 %).


title: Eija Piekkari

text: Eija Piekkari on hollolalainen rikosromaaneja kirjoittava kirjailija. Kirjat sijoittuvat pääosin Hollolaan, Lahteen ja Hämeenkoskelle, jossa hänellä oli kesäpaikka pääjärvellä.


title: American Airlinesin lento 965

text: American Airlinesin lento 965 oli American Airlinesin reittilento Miamin kansainväliseltä lentoasemalta Kolumbian Calin Alfonso Bonilla Aragónin kansainväliselle lentoasemalle. Reittiä lentäneelle Boeing 757-200 -matkustajakoneelle (rek. nro. N651AA) sattui vakava onnettomuus, kun kone törmäsi vuorenrinteeseen Kolumbian Bugassa 20. joulukuuta 1995. Onnettomuudessa menehtyi 151 matkustajaa ja koko kahdeksanhenkinen miehistö. Selvinneitä oli alkuun viisi, mutta yksi heistä menehtyi saamiinsa vammoihin kahta päivää myöhemmin. Onnettomuus oli tapahtumahetkellään pahin Boeing 757 -koneelle sattunut menehtyneiden lukumäärässä mitattuna.


title: American Airlinesin lento 965

text: Kolumbian siviili-ilmailuviranomainen tutki onnettomuuden, ja syyksi selvisi miehistön tekemät navigaatiovirheet.


title: Blasphemers’ Maledictions

text: Blasphemers’ Maledictions on puolalaisen death metal -yhtye Azarathin viides studioalbumi. Se julkaistiin 29. kesäkuuta 2011 levymerkillä Witching Hour Productions.


title: Blasphemers’ Maledictions

text: Albumilta julkaistiin single ”Holy Possession”.


title: Holy Possession

text: Holy Possession on puolalaisen death metal -yhtye Azarathin single, joka julkaistiin 10. huhtikuuta 2011 levymerkillä Witching Hour Productions.


title: Holy Possession

text: Singlen CD-julkaisua painettiin 666 ja vinyylipainosta 333 kappaletta.


title: Transval

text: Suomen Transval Oy on vuonna 1994 perustettu suomalainen logistiikka- ja henkilöstöalan yritys, jonka omistaa suomalainen pääomasijoitusyhtiö MB Rahastot. Vuonna 2014 tapahtuneen Vindea-yrityskaupan myötä yhtiön palveluvalikoima laajeni merkittävästi myös teollisuuden puolelle. Transval-konsernin asiakkaita ovat Kaha, ABB, Alfa Laval, Algol, DSV Road, F9 Distribution, Movere, Paulig, Peri Suomi ja Exide. Transvalin toimitusjohtaja on Risto Vilo ja hallituksen puheenjohtaja on Matti Mertsola. Suomen Transval-yhtiön emoyhtiö on Suomen Transval Group Oy.


title: Transval

text: Transval-konsernin palveluvalikoimat ovat jaettu neljään eri liiketoiminta-alueeseen, jotka ovat varastopalvelut, terminaalipalvelut, teollisuuspalvelut ja konsultointi- ja henkilöstöpalvelut.


title: Transval

text: Transval laajeni voimakkaasti vuoden 2009 lamassa jolloin monet yhtiöt ulkoistivat sille toimintojaan. Ulkoistusta jatkoi esimerkiksi Finnair vuonna 2011. Vuonna 2015 uutisoitiin SOK:n ulkoistavan varastotoimintoja Transvalille. Heinäkuussa 2017 Transval ilmoitti irtisanovansa 400 työntekijää S-ryhmän Espoon Kilon logistiikkakeskuksesta, joka suljetaan vuoden 2018 loppuun mennessä.


title: Transval

text: Transvalin pääomistajaksi tuli vuonna 2010 MB Rahastot.


title: Transval

text: Syyskuussa 2018 Posti ilmoitti ostavansa Transvalin. Kilpailu- ja kuluttajavirasto hyväksyi kaupan tammikuussa 2019.


title: Theodicy

text: Theodicy on puolalaisen death metal -yhtye Deivosin neljäs studioalbumi. Se julkaistiin 15. helmikuuta 2015 levymerkillä Selfmadegod Records.


title: Andrais Thornton

text: Andrais Thornton (s. 4. heinäkuuta 1985) on yhdysvaltalainen koripalloilija, pelipaikaltaan iso laitahyökkääjä tai sentteri. Hän on pelannut urallaan muun muassa Suomen, Japanin ja Viron pääsarjoissa.


title: Andrais Thornton

text: Thornton pelasi yliopistokoripalloa Northwest Missouri State Universityssä. Kaudet 2009–2010 ja 2010–2011 Thornton pelasi Viron pääsarjassa. Jälkimmäisellä kaudella hän voitti sarjan levypallokuninkuuden 12,2 levypallon ottelukohtaisella keskiarvolla.


title: Andrais Thornton

text: Kauden 2011–2012 Thornton pelasi Espanjassa, LEB Platan CB Plasenciassa 10,8 pisteen ja 5,6 levypallon ottelukohtaisilla keskiarvoilla. Helmikuussa 2012 Thronton teki pelaajasopimuksen suomalaisen I-divisioonassa pelanneen FoKoPon kanssa. Sopimus kuitenkin purettiin jo saman kuun aikana ennen kuin Thornton ehti pelata yhtäkään ottelua FoKoPon hankittua toisen ulkomaalaispelaajan. Thornton pelasi kauden aikana jälleen Viron pääsarjassa.


title: Andrais Thornton

text: Thornton palasi FoKoPoon kuitenkin seuraavaksi kaudeksi, kun hän teki pelaajasopimuksen seuran kanssa elokuussa 2012. Hän oli ehtinyt pelata tätä ennen myös Portugalissa ja Saksassa. Thornton pelasi kaudella 2012–2013 FoKoPossa noin 30 ja puoli minuuttia ottelua kohden ja kirjautti tässä ajassa keskimäärin 17,0 pistettä hyvillä heittotarkkuuksilla ja 9,2 levypalloa per ottelu. FoKoPo jäi kuitenkin runkosarjassa viimeiseksi ja putosi sarjatasoa alemmas.


title: Andrais Thornton

text: Vuosina 2013–2015 Thornton pelasi kaksi kautta Japanin Bj leaguessa pelanneessa Takamatsu Five Arrowsissa. Kaudella 2014–2015 hän teki joukkueessa 11,8 pistettä ja otti 6,3 levypalloa ottelua kohden. Kauden 2015–2016 Thornton aloitti pelattuaan kaksi ottelua Uruguayssa, mutta hän päätti palata takaisin Eurooppaan. Vuoden 2015 lopussa Thornton siirtyi Suomen pääsarjaan Tampereen Pyrintöön, jossa hänellä oli tuttuja Forssan-ajaltaan. Alaraajavamma haittasi kuusi ottelua 7,7 pisteen ja 3,3 levypallon keskiarvoilla pelanneen Thorntonin pelaamista, ja hänen tryout-sopimustaan ei jatkettu tammikuussa 2016.


title: Andrais Thornton

text: Kesäkuussa 2017 Thornton teki vuoden mittaisen sopimuksen FoKoPon kanssa.


title: Andrais Thornton

text: Thornton on etenkin korinaluspelaajaksi hyvä kaukoheittäjä: hän muun muassa onnistui Korisliiga-kaudellaan 2012–2013 kolmen pisteen heitoissaan 48,0-prosenttisesti. Thornton on myös menestynyt levypallotilastoissa. Kauden 2010–2011 Viron pääsarjan levypallokuninkuuden ohella hän muun muassa sijoittui Korisliigan runkosarjan levypallotilastossa 9,16 keskiarvollaan viidenneksi kaudella 2012–2013.


title: Feyisa Lilesa

text: Feyisa Lilesa (s. 1. helmikuuta 1990) on etiopialainen kestävyysjuoksija.


title: Feyisa Lilesa

text: Lilesa saavutti Daegun MM-kilpailuissa 2011 pronssia maratonilla ajalla 2.10.32. Rio de Janeiron olympialaisissa 2016 hän sai samassa lajissa hopeaa ajalla 2.09.54. Maastojuoksun MM-kilpailuissa hän voitti joukkuekilpailussa kultaa Bydgoszczisa 2013, hopeaa Ammanissa 2009 ja Punta Umbriassa 2011 sekä pronssia Bydgoszczissa 2010. Viimeksi mainitussa hänen tulostaan ei laskettu mukaan Etiopian joukkuepisteisiin. Henkilökohtaisessa kilpailussa hän oli yhdeksäs 2013, kahdestoista 2009, seitsemästoista 2011 ja 25:s 2010. Nuorten kilpailussa hän oli neljästoista ja sai joukkuehopeaa 2008.


title: Feyisa Lilesa

text: Lilesa voitti Tokion maratonin 2016. Hän sijoittui Chicagon maratonilla toiseksi 2012 ja kolmanneksi 2010. Hän oli Berliinin maratonilla kolmas 2015. Hän voitti Dublinin maratonin 2009 ja Xiamenin maratonin 2010.


title: Raaka ja leikkaamaton

text: Raaka ja leikkaamaton on artisti Aren kolmas sooloalbumi. Se julkaistiin 20. helmikuuta 2015 levymerkillä KPC Records. Levy sijoittui parhaimmillaan Suomen viralliselle listalle sijalle 32.


title: The Beatles in Mono

text: The Beatles in Mono on The Beatles -yhtyeen vuonna 2009 julkaistu yhdentoista albumin boksi, joka sisältää yhtyeen Britanniassa vuonna 1963–1968 julkaistut studiolevyt monoversioina. Lisäksi sillä on Yhdysvalloissa ilmestynyt albumi "Magical Mystery Tour" sekä erillinen kokoelma, "Mono Masters". Boksi julkaistiin sekä CD- että vinyyliversiona. "The Beatles in Mono" -boksia mainostettiin alun perin ”rajoitettuna” painoksena, eikä siihen kuuluvia monolevyjä myydä yksittäisinä.


title: The Beatles in Mono

text: Boksista puuttuu albumi "Yellow Submarine", sillä kyseisen levyn monoversio perustui stereoversioon, eikä siten ollut varsinainen erillinen monomiksaus. Beatlesin kaksi viimeistä studioalbumia, "Abbey Road" ja "Let It Be", julkaistiin ainoastaan stereoversioina.


title: Tadese Tola

text: Tadese Tola (s. 31. lokakuuta 1987) on etiopialainen kestävyysjuoksija.


title: Tadese Tola

text: Tola saavutti Moskovan MM-kilpailuissa 2013 pronssia maratonilla ajalla 2.10.23. Osakan MM-kilpailuissa 2007 hän oli 10 000 metrillä kolmastoista. Hän sai Algerin Afrikan kisoissa 2007 hopeaa 10 000 metrillä ajalla 27.28,08.


title: Tadese Tola

text: Tola sijoittui maantiejuoksun MM-kilpailuissa Debrecenissä 2006 seitsemänneksi ja sai joukkuekilpailussa pronssia.


title: Tadese Tola

text: Tola oli maastojuoksun MM-kilpailuissa seitsemäs Mombasassa 2007. Ammanissa 2009 hän sijoittui 17:nneksi ja saavutti joukkuekilpailussa hopeaa. Nuorten sarjassa hän oli Fukuokassa 2006 kymmenes ja sai joukkuehopeaa.


title: Tadese Tola

text: Tola voitti Pariisin maratonin 2010 ajalla 2.06.41 ja sijoittui toiseksi 2013. Hän voitti Pekingin maratonin 2013. Hän sijoittui 2014 Tokion maratonilla toiseksi ja voitti Varsovan maratonin.


title: Dirk Schuster

text: Dirk Schuster (s. 29. joulukuuta 1967) on saksalainen jalkapallovalmentaja ja entinen puolustaja. Joulukuusta 2017 lähtien hän on toiminut SV Darmstadt 98:n päävalmentajana.


title: Dirk Schuster

text: Schuster hankki jalkapallo-oppinsa FC Karl-Marx-Stadtin juniorijoukkueissa ja voitti vuonna 1986 DDR:n junioriliigan mestaruuden seuran II-joukkueen paidassa. Läpimurtonsa edustusjoukkuetasolla Schuster Sachsenring Zwickaussa, jossa pelasi syyskauden 1987. Tammikuussa 1988 hän siirtyi 1. FC Magdeburgiin, jossa pelasi puolitoista kautta DDR-Oberligassa.


title: Dirk Schuster

text: Vuonna 1990 Schuster siirtyi Eintracht Braunschweigiin, jossa pelasi 2. Bundesliigaa. Menestyksekkäimmät pelivuotensa Schuster edusti Karlsruhea, jonka edustusjoukkueessa hän urakoi vuosina 1991–1997 yli 160 liigaottelua. KSC:n kanssa Schuster pääsi myös europeleihin ja oli mukana "Wunder am Wildparkin" joukkueessa, joka murskasi Valencian UEFA Cupissa vuonna 1993.


title: Dirk Schuster

text: Jätettyään KSC:n vuonna 1997 Schuster jatkoi vielä peliuraansa ja edusti 2000-luvun taitteessa useita eri seuroja, mutta vailla mainittavaa menestystä. Hän lopetti pelaajauransa kaudella 2006/07 ASV Durlachin pelaajavalmentajana.


title: Dirk Schuster

text: Maajoukkuetasolla Schuster edusti DDR:n maajoukkuetta sekä junioritasolla että A-maajoukkueessa. Hän oli mukana voittamassa alle 198-vuotiaiden Euroopan mestaruutta vuonna 1986 ja alle 20-vuotiaiden MM-pronssia vuotta myöhemmin. DDR:n A-maajoukkueessa hän pelasi neljä maaottelua vuonna 1990. Saksan jälleenyhdistymisen jälkeen Schuster edusti maajoukkuetta kolmessa ottelussa vuosina 1994–1995. Valmennusuransa Schuster aloitti kesällä 2006 ASV Durlachin pelaajavalmentajana. Hän opiskeli valmentajantutkinnon Kölnin urheiluakatemiassa, josta valmistui vuonna 2007 muun muassa yhdessä Viktor Skrypnykin ja Jos Luhukayn kanssa. Schusterin valmennusura jatkui kesällä 2009 Stuttgarter Kickersin peräsimessä. Hän luotsasi seuraa Regionalligassa ja pesti huipentui sarjan voittoon sekä nousuun 3. Ligaan kauden 2011/12 päätteeksi. Sarjatasoa ylempänä menestys jäi kuitenkin heikoksi ja seura erotti Schusterin marraskuussa 2012.


title: Dirk Schuster

text: Pian Kickers-potkujensa jälkeen, aivan joulukuun 2012 lopussa Schusterista tuli SV Darmstadtin päävalmentaja. Schusterin johdolla Darmstadt on tehnyt noususuhtaista tulosta. Vuonna 2013 seura voitti Hessenin cupin ja kaudella 2013/14 seura juhli nousua 2. Bundesliigaan voitettuaan DSC Arminia Bielefeldin nousukarsinnoissa. Menestys jatkui kaudella 2014/15, kun Schuster luotsasi Darmstadtin yllättäen sarjakakkosena historiallisesti Bundesliigaan. Kauden jälkeen seura teki Schusterin kanssa kolmivuotisen jatkosopimuksen. Darmstadtin debyyttikausi 2015/16 Bundesliigassa sujui kohtalaisesti ja joukkue onnistui säilyttämään pääsarjapaikkansa kahden pisteen erolla putoamisviivaan. Kauden jälkeen Schuster siirtyi kolmivuotisella sopimuksella FC Augsburgin päävalmentajaksi.


title: Dirk Schuster

text: Schusterin pesti Augsburgissa jäi lyhyeksi. Joukkueen kausi Bundesliigassa alkoi heikosti, kun se voitti vain kolme pelaamistaan 14 ottelusta syyskaudella. Lopulta seurajohto erotti Schusterin tehtävistään joulukuun puolivälissä 2016.


title: Dirk Schuster

text: Joulukuussa 2017 Schuster palasi 2. Bundesliigan putoamiskamppailuun vajonneen SV Darmstadt 98:n päävalmentajaksi.


title: Lännetär (Astoria)

text: Lännetär-nimellä on Oregonin Astoriassa ilmestynyt kaksi amerikansuomalaista sanomalehteä.


title: Lännetär (Astoria)

text: Astorian ensimmäisen "Lännettären" perustivat Adolf Riippa, Alex Ketonen ja Jacob E. Saari vuonna 1891. Kerran viikossa ilmestynyt lehti osoittautui kannattamattomaksi, ja vuonna 1893 se siirrettiin Wisconsinin Superioriin, jossa sen nimeksi muutettiin "Siirtolainen".


title: Lännetär (Astoria)

text: Toisen "Lännettären" perustivat vuonna 1897 J. A. Atrain ja J. A. Harpet. Sen julkaisijana toimi Lannetar Publishing Company ja toimittajana Harpet. Myöhemmin "Lännetär" siirtyi Chas C. C. Rosenbergin omistukseen. Vuonna 1900 sen toimittajana oli V. E. Bergman ja kahta vuotta myöhemmin Rosenberg yksin. Kerran viikossa ilmestyneen lehden levikki oli vajaat 1 600 kappaletta vuonna 1899. "Lännetär" lienee lakannut vuonna 1904, mutta sen seuraajaksi perustettiin vuonna 1905 "Lännen Uutiset". Lännettären kilpailijana ilmestyi vuosina 1901–1902 E. Bergmanin ja E. Hukkasen perustama "Tyynenmeren Sanomat".


title: HMS Agincourt (1817)

text: HMS Agincourt oli Kuninkaallisen laivaston vuonna 1817 vesillelaskettu Armada-luokan 74-tykkinen kolmannen luokan linjalaiva.


title: HMS Agincourt (1817)

text: Alus tilattiin 6. tammikuuta 1812 Plymouthin telakalta, jossa rakennustöistä vastasi syyskuuhun 1815 Thomas Roberts ja sen jälkeen Edward Churchill. Sen köli laskettiin toukokuussa 1813 ja alus laskettiin vesille 19. maaliskuuta 1817. Alus valmistui huhtikuussa, jolloin se sijoitettiin reserviin. Aluksen valmistuskustannukset olivat 85 720 puntaa sisältäen takiloinnin ja varustamisen.


title: HMS Agincourt (1817)

text: Alus otettiin palvelukseen helmikuussa 1842, jolloin se sijoitettiin Itä-Intian asemalle. Alus muutettiin elokuusta 1833 helmikuuhun 1836 koululaivaksi Plymouthissa. Se palautettiin palvelukseen tammikuussa 1848.


title: HMS Agincourt (1817)

text: Alus nimettiin Amiraliteetin 29. huhtikuuta 1865 antamalla määräyksellä "HMS Vigoksi". Siitä tehtiin kolerasairaala toukokuussa 1866 ja alus sijoitettiin 1870 vastaanottoalukseksi Plymouthiin. Alus myytiin lokakuussa 1884 Castle & Sonsille ja se romutus Charltonissa saatiin päätökseen 5. tammikuuta 1885.


title: HMS Agincourt (1796)

text: HMS Agincourt oli Kuninkaallisen laivaston vuonna 1796 vesillelaskettu 64-tykkinen kolmannen luokan linjalaiva.


title: HMS Agincourt (1796)

text: Itä-Intian komppania tilasi aluksen Blackwallista Perry & Companyltä. Se laskettiin vesille 23. heinäkuuta 1796 "Earl Talbotina". Laivasto lunasti aluksen samana vuonna.


title: HMS Agincourt (1796)

text: Alus osallistui Egyptin retkeen 8. maaliskuuta - 2. syyskuuta 1801.


title: HMS Agincourt (1796)

text: Alus muutettiin heinäkuusta lokakuuhun 1810 Chathamissa 28-tykkiseksi kuljetusalukseksi ja se otettiin palvelukseen kesäkuussa 1810 kuljetusaluksena. Se nimettiin 6. tammikuuta 1812 "HMS Bristoliksi". Heinäkuussa 1812 alus oli Välimerellä päällikkönään John Thompson. Aluksen siirryttyä Pohjanmerelle sen päällikkönä oli George Wyndham aina vuoteen 1813. Alus valtasi 21. maaliskuuta 1813 kaappari "La Petite Louisen". Alus myytiin 4 510 punnalla 15. joulukuuta 1814.


title: Lännetär (täsmennyssivu)

text: Lännetär voi tarkoittaa seuraavia asioita:


title: HMS America (1810)

text: HMS America oli Kuninkaallisen laivaston vuonna 1810 vesillelaskettu Armada-luokan 74-tykkinen kolmannen luokan linjalaiva.


title: HMS America (1810)

text: Alus tilattiin 22. elokuuta 1807 Blackwallista Perry, Wells & Greeniltä. Sen köli laskettiin tammikuussa 1808 ja alus laskettiin vesille 21. huhtikuuta 1810. Alus valmistui 11. kesäkuuta Woolwichin telakalla, mistä se siirrettiin 9. kesäkuuta 1811 Sheernessiin. Aluksen valmistuskustannukset olivat 57 456 puntaa ja sen lisäksi takilointi ja varustaminen Woolwichissa 14 529 puntaa. Aluksen varustaminen siirtoa varten maksoi 2 778 puntaa ja Sheernessissä varustaminen maksoi 16 659 puntaa.


title: HMS America (1810)

text: Alus otettiin palvelukseen huhtikuussa 1811 päällikkönään Thomas Ussher ja se lähti 4. syyskuuta Välimerelle. Aluksen päällikkönä oli 1812-1814 Josias Rowley. Alus tuhosi tai valtasi 10. toukokuuta 1812 Laiguegliassa kohtaamansa Ranskan laivaston saattueen. Alus sijoitettiin Genovaan huhtikuussa 1813 ja se poistettiin palveluksesta lokakuussa 1814.


title: HMS America (1810)

text: Alus huollettiin marraskuusta 1814 huhtikuuhun 1815 Plymouthissa, jonka jälkeen se makasi ankkurissa. Maaliskuusta 1827 huhtikuuhun 1835 alukselta poistettiin Plymouthissa ylempi tykkikansi ja se muutettiin 50-tykkiseksi neljännen luokan alukseksi. Työn lopulla aluksen kansi katettiin, minkä jälkeen se ankkuroitiin majoitusalukseksi. Alus varustettiin helmikuusta kesäkuuhun 1844 Plymouthissa meripalvelukseen ja se palautettiin palvelukseen helmikuussa 1844 Tyynellemerelle, mistä se palasi lokakuussa 1847 Plymouthiin. Alus ankkuroitiin.


title: HMS America (1810)

text: Alus varustettiin maaliskuussa 1864 maalilaivaksi Plymouthissa ja se siirrettiin myöhemmin Portsmouthiin, missä alusta käytettiin helmikuussa 1867 torpedokokeissa. Amiraliteetin 27. kesäkuuta tekemällä päätöksellä alus romutettiin Portsmouthissa ja työ saatiin päätökseen 6. helmikuuta 1869.


title: HMS Anson (1812)

text: HMS Anson oli Kuninkaallisen laivaston vuonna 1812 vesillelaskettu Armada-luokan 74-tykkinen kolmannen luokan linjalaiva.


title: HMS Anson (1812)

text: Alus tilattiin 2. marraskuuta 1807 Paullista läheltä Hullia Thomas Steemsonilta. Sen köli laskettiin maaliskuussa 1808 ja alus laskettiin vesille 11. toukokuuta 1812. Alus valmistui 11. elokuuta 1812 Portsmouthissa. Aluksen valmistuskustannukset olivat 56 004 puntaa ja lisäksi varustaminen maksoi 7 404 puntaa.


title: HMS Anson (1812)

text: Alus sijoitettiin 1812 reserviin. Sen pohja kuparoitiin helmikuussa 1815 ja se oli huollettavana syyskuussa 1831 Portsmouthissa, jolloin alus varustettiin tilapäissairaalaksi. Alus oli 1834 Leithissä ja 1837 Stangate Creekissä.


title: HMS Anson (1812)

text: Alus muutettiin toukokuusta elokuuhun 1843 vankilaivaksi Chathamissa. Se kuljetti 499 vankia Australiaan Hobartiin vuonna 1844 viipyen seitsemän vuotta Australian vesillä naisvankien sijoituspaikkana. Alus romutettiin 1851 Hobartissa.


title: HMS Armada (1810)

text: HMS Armada oli Kuninkaallisen laivaston vuonna 1810 vesillelaskettu Armada-luokan 74-tykkinen kolmannen luokan linjalaiva.


title: HMS Armada (1810)

text: Alus tilattiin 21. lokakuuta 1806 Isaac Blackburnilta Turnchapelista. Sen köli laskettiin helmikuussa 1907 ja alus laskettiin vesille 22. maaliskuuta 1810. Alus valmistui 27. syyskuuta Plymouthissa, jolloin sen valmistuskustannukset olivat 56 890 puntaa. Lisäksi aluksen takilointi ja varustaminen Plymouthissa maksoivat 33 174 puntaa.


title: HMS Armada (1810)

text: Alus otettiin palvelukseen elokuussa 1810 päällikkönään Adam M'Kenzie ja se sijoitettiin Texeliin. Tammikuussa 1812 aluksen päälliköksi tuli Charles Grant. Se lähti 10. maaliskuuta Välimerelle. Alus oli Plymouthissa reservissä syyskuusta marraskuuhun 1814 ja telakalla huhtikuusta 1815 tammikuuhun 1816.


title: HMS Armada (1810)

text: Alus sijoitettiin huhtikuussa 1844 ruutiproomuksi Keyham Pointiin, mistä se vapautui "HMS Conquerorin" ottaessa tehtävän vastaan 12. marraskuuta 1862. Se myytiin 27. toukokuuta 1863 Marshallille Plymouthiin.


title: Swiftsure-luokka (linjalaiva)

text: Swiftsure-luokka oli Britannian kuninkaallisen laivaston kahden aluksen muodostama 74-tykkinen kolmannen luokan linjalaivaluokka, jonka suunnitteli Sir John Henslow.


title: Swiftsure-luokka (linjalaiva)

text: Aluksen kummallakin tykkikannella oli kaksikymmentäkahdeksan tykkiä, alemmalla 32 naulan ja ylemmällä 18 naulan tykkejä. Puolikannella oli neljä 18 naulan tykkiä ja kymmenen 32 naulan karronadia. Lisäksi etukannella oli kaksi 18 naulan tykkiä ja kaksi 32 naulan karronadia ja takakannella kuusi 18 naulan karronadia.


title: Aimonen

text: Aimonen on muun muassa seuraavien henkilöiden sukunimi:


title: Länsiö

text: Länsiö on muun muassa seuraavien henkilöiden sukunimi:


title: Henk de Jong

text: Henk de Jong (s. 27. elokuuta 1964) on alankomaalainen jalkapallovalmentaja ja entinen amatööripelaaja.


title: Henk de Jong

text: De Jongin oma pelaajaura keskittyi amatöörisarjoihin. Valmentajaksi hän siirtyi jo kolmikymppisenä, kun hänestä tuli vuonna 1994 Drachster Boysin päävalmentaja. De Jong valmensi pitkään amatöörijoukkueita sekä toimi apuvalmentajana Heracles Almelossa, FC Groningenissa ja marraskuusta 2010 SC Cambuurissa. Päävalmentajadebyyttinsä hän teki maaliskuussa 2013, kun hän nousi Alfons Artsin seuraajaksi Cambuurin peräsimeen. Kesällä hän palasi apuvalmentajaksi Dwight Lodewegesin noustua seuran päävalmentajaksi.


title: Henk de Jong

text: Huhtikuussa 2014 Lodeweges jätti tehtävänsä ja de Jongista tuli toistamiseen Cambuurin päävalmentaja. De Jongin johdolla Cambuur säilytti kaudella 2014/15 sarjapaikkansa sijoituttuaan Eredivisiessä kahdenneksitoista. De Jong erosi päävalmentajan tehtävästä helmikuun alussa 2016, kun Cambuur oli juuttunut Eredivisien toiseksi viimeiseksi.


Jyväskylän yliopiston matematiikan ja tilastotieteen laitos on yksi Jyväskylän yliopiston matemaattis-luonnontieteellisen tiedekunnan neljästä laitoksesta. Matematiikan ja tilastotieteen laitoksen tutkimuksen ja koulutuksen pääalueet ovat matemaattinen analyysi, stokastiikka, tilastotiede ja matematiikan opettajien koulutus. Laitoksen johtajana toimii professori Tero Kilpeläinen.


title: Jyväskylän yliopiston matematiikan ja tilastotieteen laitos

text: Opiskelijoita laitoksella on noin 400 ja laitokselta valmistuu vuodessa noin 35 maisteria ja 10 tohtoria.


text: Matematiikan alalla voi Jyväskylän yliopistossa suorittaa luonnontieteiden kandidaatin (alempi korkeakoulututkinto) ja filosofian maisterin (ylempi korkeakoulututkinto) tutkinnot sekä filosofian lisensiaatin ja filosofian tohtorin jatkotutkinnot. Luonnontieteiden kandidaatin tutkintoon kuuluvat opinnot voidaan suorittaa kolmessa vuodessa, ja ne muodostavat pohjan maisteriopinnoille, jotka voidaan suorittaa kahdessa vuodessa.


text:
Kandidaatin tutkinnon pääaine on matematiikka tai tilastotiede. Opetuksen painopisteet ovat matemaattinen analyysi, tilastotiede sekä stokastiikka. Matematiikan pääaineopiskelija voi opintojen alkuvaiheessa opiskelija hakea matematiikan aineenopettajakoulutukseen, jossa pääaine on matematiikka.
Maisterin tutkinnossa pääaineeksi voi valita matematiikan, stokastiikan, tilastotieteen tai soveltavan matematiikan. Matematiikan opettajan maisterin tutkinnon pääaine on matematiikka.


text: Jyväskylän yliopiston matematiikan ja tilastotieteen laitos harjoittaa matematiikan ja tilastotieteen tutkimusta. Laitos on eräs merkittäviä matemaattisen analyysin tutkimuksen keskittymiä Suomessa. Matematiikan ja tilastotieteen laitoksella toimii yhteistyössä Helsingin yliopiston kanssa vuosina 2012-2017 Suomen Akatemian nimeämä Inversio-ongelmien huippuyksikkö ja vuosina 2014-2019 Analyysin ja dynamiikan tutkimuksen huippuyksikkö.


text: Matematiikan ja tilastotieteen laitoksen toiminnan pääalat ovat:


text:
Näiden ohella tärkeitä tutkimusteemoja laitoksella ovat myös geometria ja epälineaariset osittaisdifferentiaaliyhtälöt.
Vuosittain kullakin pääalalla järjestetään tutkimusseminaari.


text: Matemaattisen analyysin alalla laitoksella toimii kolme tutkimusryhmää. Ryhmät tutkivat epälineaarisia osittaisdifferentiaaliyhtälöitä, geometrista analyysiä sekä geometrista mittateoriaa.


text: Stokastiikka tutkii satunnaisilmiöitä todennäköisyysteorian ja analyysin menetelmiä käyttäen. Alan keskeiset tutkimuskohteet ovat stokastiset dynaamiset systeemit ja stokastinen analyysi. Stokastiikan tutkimusryhmä tutkii esimerkiksi todennäköisyyksiä erilaisissa systeemeissä.


text: Tilastotieteen tutkimus sisältää sekä teoreettista tutkimusta että sovelluslähtöistä tutkimusta. Tutkimuksen aihealueita ovat mm. spatiaalinen tilastotiede, aikasarja-analyysi sekä parametrittomat ja robustit monimuuttujamenetelmät, rakenneyhtälömallit sekä biometria ja ympäristötilastotiede. Laitos tekee alalla yhteistyötä bio- ja ympäristötieteiden sekä ihmis- ja terveystieteiden kanssa. Tilastollisen tutkimuksen apuna käytetään erilaisia tilastotieteellisiä ohjelmistoja.


text: Soveltavan matematiikan tutkimus laitoksella on erikoistunut inversio-ongelmiin. Inversio-ongelmien tutkimus on monitieteinen tutkimusala, joka keskittyy epäsuorien mittausten matemaattiseen teoriaan ja käytännön tulkintaan. Sillä on käytännön sovelluksia esimerkiksi lääketieteellisissä ja teollisissa kuvantamismenetelmissä (mm. röntgenkuvaus ja ultraäänitutkimus). Tutkimuksen kohteita ovat osittaisdifferentiaaliyhtälöiden ja geometrian inversio-ongelmat. Inversio-ongelmia laitoksella tutkii yksi tutkimusryhmä.


title: Antichristus Ex Utero

text: Antichristus Ex Utero on puolalaisen black metal -yhtye Witchmasterin viides studioalbumi. Se julkaistiin 28. lokakuuta 2014 levymerkillä Osmose Productions.


title: Lännen Uutiset

text: Lännen Uutiset oli Oregonin Astoriassa vuosina 1905–1913 ilmestynyt amerikansuomalainen sanomalehti.


title: Lännen Uutiset

text: Useita amerikansuomalaisia lehtiä toimittanut Fred Karinen perusti "Lännen Uutiset" edellisenä vuonna lakanneen "Lännettären" jatkajaksi. Sen toimittajana työskenteli Kalle Haapakoski. Karisen kuoltua vuonna 1909 lehden omistajat ja toimittajat vaihtuivat moneen kertaan. Sosialistisen "Toverin" kanssa kilpaillut "Lännen Uutiset" oli poliittisesti neutraali ja noudatteli lähinnä mainostajiensa näkökantoja. Kerran viikossa ilmestyneen lehden levikiksi ilmoitettiin 4 700 kappaletta vuonna 1910.


title: Lännen Uutiset

text: Samanniminen J. W Lähteen ja Otto Massisen lehti ilmestyi Wyomingin Rock Springsissä vuonna 1896. Oke Zatterlowin "Lännen Uutiset" ilmestyi Astoriassa vuosina 1946–1951.


title: Lozit

text: Lozit tai malozit on erityisesti Länsi-Sambiassa Barotselandissa asuva etninen ryhmä. Lozit koostuvat useasta eri ryhmästä. Lozeja asuu myös Namibiassa, Angolassa ja Botswanassa. Lozeilla on oma kieli lozi, jota puhuu noin 725000 ihmistä. Lozit puhuvat myös muita bantukieliä.


title: Lozit

text: Lozien historia alkaa noin 1600-luvulta, jolloin ihmiset muuttivat nykyiselle Barotselandin alueelle asumaan. Alun perin lozit tunnettiin nimellä aluyit. Vuonna 1838 makololot valloittivat aluyien alueet, jolloin aluyi nimitys vaihtui barotseen. 1864 aluyit voittivat makololot, jolloin heimon nimeksi vakiintui nykyinen lozit tai malozit. Lozit asuttivat Sambesin tulvatasankoja, joita hyödyntämällä lozit pystyivät luomaan monipuolisen maanviljely-, eläinhoito- ja kalastuskulttuurin. Lozeille oli hyvin tyypillistä hankkia orjia muista heimoista. Orjilla oli kuitenkin joitakin oikeuksia, mutta olivat yhteiskunnan hierarkiassa viimeisenä. 1890- ja 1900-luvuilla lozit joutuivat British South Africa Companyn hallinnan alaiseksi, mutta heille jäi autonomia. 1900-luvulla he olivat osa Pohjois-Rhodesiaa, joka oli brittien hallinnan alla. 1964 Barotseland tuli osaksi nykyistä Sambiaa. Sambian itsenäistyttyä alkuperäisten alueiden hallintojen merkitystä on huomattavasti vähennetty.


title: Lozit

text: Lozien kulttuuri on hierarkkinen. Lozien valta on jakautunut useille kyläpäälliköille. Perinteisessä loziyhteisössä valta on kuninkaalla, joka omistaa kaikki maat ja tuotteet. Kaikilla on kuitenkin oikeus kalastaa, metsästää ja kerätä yleisillä mailla. Lozeille on tyypillistä asua pienissä kylissä, jotka on ympäröity aidoin. Kylien keskellä on yleensä haka tai tori. Joskus lozit purkavat kylänsä, jolloin he muuttavat sukulaisten kyliin. Tämä johtuu yleensä tulvista. Talot ovat tavallisesti sylinterin muotoisia, joissa on kartiomainen olkikatto.


title: Lozit

text: Lozit viljelevät hyvin erilaisia kasveja. Pääasialliset kasvit ovat kaisla, kassava, durra ja maissi, mutta esimerkiksi maapähkinä, bataatti, pavut ja melonit ovat tärkeitä viljakasveja. Maanviljelytekniikka on alkeellista. Eläimistä tärkeimmät ovat karjaeläimet, mutta he kasvattavat myös lintuja, vuohia ja lampaita. Lozeille on tyypillistä myös kalastus, metsästys ja kerääminen. Työt ovat jakautuneet voimakkaasti sukupuolen mukaan: miehet vastaavat karjasta, metsästämisestä, kalastamisesta ja raskaista maanviljelytöistä. Naiset huolehtivat keräämisestä ja kodinhoidosta.


title: Lozit

text: Rauta on tärkeä materiaali lozeille. Esineille tyypillistä on koristeellisuus. He käyvät myös runsaasti kauppaa muiden heimojen kanssa: historiallisesti merkittäviä vaihtotuotteita olivat norsunluu, orjat ja mehiläisvaha.


title: Lozit

text: Lozien sukulaisuussuhteet ovat monimutkaisia. Sukulaiseksi tullaan joko verisukulaisuuden tai avioliiton kautta. Lozeilla on kahdeksan "mushiku"a, ryhmää, joiden jäsenyyttä mies voi hakea. Tällöin mies on jokaisen ryhmän sukulainen. Avioliitto vahvistetaan yleensä pienen lahjan avulla. Polygamia on yleistä, joskin polyandria ei ole lozeille tyypillistä. Avioliitot lähisukulaisten kanssa on kiellettyjä. Jalkavaimojen arvojärjestys määräytyy avioitumisajan suhteen. Ensimmäisellä vaimolla ei ole valtaa jalkavaimoihin, mutta hän saa muun muassa ruokailla ensimmäisenä. Avioeroja tapahtuu paljon ja lozeille on tyypillistä useat kumppanit elämän aikana.


title: Lozit

text: Lozien taide pohjautuu pitkälti kansantarinoihin, elämänohjeisiin ja lauluihin. Kuninkaan hoviin kuuluu oma yhtye. Tärkeimmät soittimet ovat erilaiset rummut, marimba, kangomhbro, zanza (kaksi viimeistä ovat metallofoneja), jotkin kielisoittimet ja huilut.


title: Lozit

text: Lozit ovat suurimmalta osalta monoteistejä, mutta heillä on edelleen uskomuksia esimerkiksi henkiolentoihin. Lozit tarjoavat ruokalahjoja erityisesti kuninkaiden ja päälliköiden hautojen läheisyydessä. Noituus, ennustaminen, manaus ja amulettien käyttö on yleistä. Lozien juhlapäivät ovat sidoksissa tulvien ajankohtiin: kaksi tärkeintä päivää ovat tulvan nousu ja sen lasku. Juhlallisuudet suoritetaan seuraavan täydenkuun aikaan. Juhlallisuuksiin kuuluu muun muassa uhrilahjat kuninkaallisten haudoilla. Juhlallisuuksiin kuuluu kuninkaan ajelu lautalla sekä tanssiminen.


title: Lozit

text: Lozien mukaan sairaudet johtuvat noituudesta. Ennustajat parantavat ihmisiä tanssimalla, ja noitatohtorit eli "nakat" käyttävät manausta sairauksien poistoon. Manauksen lisäksi käytetään erilaisten höyryjen hengittämistä.


title: Lozit

text: Kun loziheimon jäsen kuolee, sen silmät ja suu jätetään auki sekä jalat käännetään koukkuun polvien tullessa leuan alle. Kun ruumia viedään hautausmaalle, estetään haamujen tulo loitsuin. Miehet kaivavat haudan. Miehet haudataan kasvot itään, kun taas naiset kasvot länteen päin. Ruumiin ympärille asetetaan hänen henkilökohtaisia tavaroita. Haudalle jätetään jokin kuollut esine, kuten keko tai puulauta. Suru osoitetaan kääntämällä käytetty vaate väärinpäin. Kuolleen maja hajotetaan ja katto viedään haudan lähelle. Kaikki jäljelle jääneet henkilökohtaiset tavarat poltetaan, millä estetään haamujen tulo kylään. Kuninkaiden haudat aidataan.


title: Ten Horns – Ten Diadems

text: Ten Horns – Ten Diadems on norjalaisen black metal -yhtye Satyriconin kokoelma-albumi. Se julkaistiin kesäkuussa 2002 levymerkillä Moonfog Productions.


title: Ten Horns – Ten Diadems

text: Kaikki kappaleet kirjoittanut Satyr Wongraven.


title: Maurice de Vlaminck

text: Maurice de Vlaminck (4. huhtikuuta 1876, Pariisi – 11. lokakuuta 1958) oli ranskalainen, flaamilaissyntyinen, ekspressionistinen itseoppinut taidemaalari ja graafikko, fauvismin perustajia. Aluksi de Vlaminck oli yksi Matissen piirin fauvisteista. Uransa alkuvaiheessa hän maalasi usein kirpeän puhtailla väreillä maisemia ja Pariisia. 1910-luvulta lähtien hän maalasi rakenteellisesti kiinteämmin kuin aiemmin mutta edelleen iskevästi ja ekspressionistisesti. De Vlaminckin töissä on vaikutteita van Goghilta ja Cézannelta sekä mustaihoisten taiteesta. Hän kehitti Varsinkin hänen maisemakuvissaan esiintyy romanttista, pateettista luonnonelämystä. Niistä yksi on Ateneumissa. Hän teki myös litografioita ja kirjankuvituksia.


title: Maurice de Vlaminck

text: De Vlaminck oli myös runoilija ja romaanikirjailija. Hän julkaisi myös muistelmateoksen "Tournant dangereux" (1929).


title: Barotseland

text: Barotseland on alue Keski-Afrikassa. Pääasiassa se sijaitsee Länsi-Sambiassa, mutta se levittäytyy myös Namibian, Angolan, Zimbabwen ja Botswanan alueille. Barotselandissa asuu eri lähteiden mukaan 3,5–5,2 miljoonaa asukasta. Merkittävimmät kielet ovat lozi ja englanti. Barotseland on lozien kotialuetta. Barotseland oli oma valtionsa pitkään, kunnes se joutui osaksi brittien imperiumia 1800-luvulla. Nykyään sen hallinto on osa Sambian hallintoa.


title: Live at the Opera

text: Live at the Opera on norjalaisen sinfonisen black metalin yhtyeen Satyriconin livealbumi, joka äänitettiin Oslon oopperatalolla yhdessä Norjan kansallisoopperan kuoron avustuksella. Albumi julkaistiin 1. toukokuuta 2015 levymerkillä Napalm Records.


title: Kauhukeittiö (1. tuotantokausi)

text: Kauhukeittiö on yhdysvaltalainen televisioformaatti, jossa Gordon Ramsay etsii uutta ravintolapäällikköä tulevaan ravintolaansa. Kaudella 1 ohjelman voittaja pääsi johtamaan losangelesilaista miljardin dollarin ravintolaa Tatoua. Kausi esitettiin Yhdysvalloissa FOX-kanavalla 30. toukokuuta – 1. elokuuta 2005.Ensimmäisellä kaudella osallistujia ei jaettu sukupuolen mukaan, jota on suoritettu kaudesta 2 lähtien.


title: Kauhukeittiö (1. tuotantokausi)

text: Michael Wrayn joukkue


title: Kauhukeittiö (1. tuotantokausi)

text: Ralph Paganon joukkue


title: Yleisurheilun Afrikan-mestaruuskilpailut 2006

text: Vuoden 2006 yleisurheilun Afrikan-mestaruuskilpailut käytiin 9. elokuuta – 13. elokuuta Bambousissa, Mauritiuksessa.


title: Kotiin takaisin

text: Kotiin takaisin ("A Place to Call Home") on australialainen draamasarja. Sarjan tapahtumat sijoittuvat 1950-luvun Australiaan, kun vuosia ulkomailla viettänyt sairaanhoitaja Sarah Adams palaa entiseen kotimaahansa ja tutustuu varakkaaseen Bligh’n perheeseen.


title: Kotiin takaisin

text: Sarjan pääroolissa on Marta Dusseldorp, joka esittää päähenkilöä Sarah Adamsia. Sarjan muita päähenkilöitä ovat Bligh’n perheen isoäiti Elizabeth (Noni Hazlehurst), isä George (Brett Climo), tytär Anna (Abby Earl), poika James (David Berry) ja tämän vaimo Olivia (Arianwen Parkes-Lockwood). Muita keskeisiä hahmoja ovat muun muassa perhetuttu Regina Standish (Jenni Baird) ja tohtori Jack Duncan (Craig Hall).


title: Kotiin takaisin

text: Australiassa sarjasta on esitetty viisi tuotantokautta, viides tuotantokausi esitettiin vuonna 2017 ja kuudes, samalla viimeinen tuotantokausi esitetään 19.9.-21.10.2018. Suomessa kuudes tuotantokausi esitetään lähes tuoreeltaan, 12.10.2018 alkaen . Sarjan ensimmäistä tuotantokautta vuonna 2013 seurasi noin 1,5 miljoonaa katsojaa, ja se oli Australian katsotuin draamasarja. Suomessa sarjan esittäminen aloitettiin Yle TV1:llä 30. joulukuuta 2015, ja kanava esitti sarjasta ensimmäisen ja toisen kauden joulu-tammikuussa 2016 ja kolmannen ja neljännen kauden syksyllä 2016. Viides kausi alkaa Suomessa 4. tammikuuta 2018.


title: Kotiin takaisin

text: Sarja on ollut myös Suomessa hyvin suosittu, ja esimerkiksi 13. joulukuuta 2016 esitetty jakso keräsi keskimäärin 831 000 katsojaa, tavoittavuus jaksolla oli peräti 1 090 000 katsojaa.


title: Kotiin takaisin

text: Sarjan tapahtumat käynnistyvät vuonna 1953, kun sairaanhoitaja Sarah Adams palaa ristiriitaisin tuntein entiseen kotimaahansa Australiaan. Edelliset parikymmentä vuotta Sarah on viettänyt sodanaikaisessa ja -jälkeisessä Euroopassa, viimeisimmäksi Lontoossa. Perillä Australiassa Sarahin äiti ei halua tavata vuosia poissa ollutta ja juutalaiseksi kääntynyttä tytärtään eikä Sarah aio palata takaisin Eurooppaan, jossa hänellä ei ole enää mitään jäljellä.


title: Kotiin takaisin

text: Kotimatkan aikana Sarah tutustuu varakkaaseen Bligh'n perheeseen, jolla on Sarahin tavoin murheita ja salaisuuksia kannettavanaan. Sarah päätyy työskentelemään paikalliseen sairaalaan ja asumaan perheen kanssa samaan kylään, jossa Bligheillä on kartano.


title: Tero Kilpeläinen

text: Tero Kilpeläinen (s. 7. syyskuuta 1960 Helsinki) on suomalainen matemaatikko ja professori. Hän on toiminut matematiikan professorina Jyväskylän yliopistossa vuodesta 2003.


title: Tero Kilpeläinen

text: Tero Kilpeläinen väitteli tohtoriksi 1986 Jyväskylän yliopistossa. Väitöskirjan nimi oli "Homogeneous and Conformally Invariant Variational Integrals" ja sen ohjaajana toimi professori Olli Martio. Hän on toiminut tutkimusavustajana Helsingin yliopistossa ja sittemmin erilaisissa opetus- ja tutkimusviroissa Jyväskylän yliopiston matematiikan ja tilastotieteen laitoksella. Lisäksi hän on työskennellyt Suomen Akatemian tutkijana sekä vierailevana tutkijana Bonnin ja Indianan yliopistoissa sekä Mittag-Leffler -instituutissa.


title: Tero Kilpeläinen

text: Jyväskylän yliopistossa toimi 2002–2007 yhteistyössä Helsingin yliopiston kanssa Suomen Akatemian nimeämä Geometrisen analyysin ja matemaattisen fysiikan huippututkimusyksikkö. Yksikön johtajana toimi Helsingin yliopiston matematiikan professori Pertti Mattila. Tero Kilpeläinen johti yksikössä potentiaaliteorian ja osittaisdifferentiaaliyhtälöiden tutkimusryhmää.


title: Tero Kilpeläinen

text: Huhtikuussa 2003 Kilpeläinen nimitettiin Jyväskylän yliopistoon matematiikan professoriksi erikoisalanaan analyysi.


title: Tero Kilpeläinen

text: Tutkimus- ja opetustyön ohella Kilpeläinen on ottanut aktiivisesti osaa Jyväskylän yliopiston hallintoon matematiikan laitoksella ja matemaattis-luonnontieteellisessä tiedekunnassa. Hän kuuluu tiedekunnan johtoryhmään. Laitoksella hän kuuluu opetuksen kehittämisryhmään ja laatutyöryhmään.


title: Tero Kilpeläinen

text: Kilpeläinen valittiin Jyväskylän yliopistossa toimikaudeksi 2014–2017 matematiikan ja tilastotieteen laitoksen johtajaksi.


title: Tero Kilpeläinen

text: Tero Kilpeläisen tutkimus matemaatikkona keskittyy pääasiallisesti matemaattiseen analyysiin. Kilpeläisen päätutkimusalat ovat epälineaariset osittaisdifferentiaaliyhtälöt ja potentiaaliteoria. Hän on tutkinut mm. Sobolevin avaruuksia metrisissä mitta-avaruuksissa.


title: Tero Kilpeläinen

text: Professori Kilpeläinen on kansainvälisesti arvostettu matematiikan asiantuntija ja hän on tehnyt yhteistyötä useiden kansallisten ja kansainvälisten organisaatioiden kanssa. Hän on toiminut mm. Suomen Akatemian, Yhdysvaltain tiedeakatemian ja Tšekin tiedeakatemian asiantuntijana.


title: Tero Kilpeläinen

text: Tero Kilpeläinen on uransa aikana laatinut useita matematiikan alalla tieteellisiä artikkeleita, joita on julkaistu kansainvälisissä julkaisuissa. Lisäksi hän on tehnyt yliopiston opetukseen oppimateriaalia (mm. opintomonisteita).


title: Tero Kilpeläinen

text: Tero Kilpeläinen sai 2002 Suomalaisen tiedeakatemian myöntämän Väisälän palkinnon ansioistaan matemaatikkona. Kesällä 2002 hänet kutsuttiin matematiikan maailmankongressin kutsuluennoitsijaksi Pekingiin.


title: Morné Nagel

text: Morné Nagel (s. 23. maaliskuuta 1978) on eteläafrikkalainen pikajuoksija, 4 × 100 metrin viestijuoksun maailmanmestari.


title: Morné Nagel

text: Nagel juoksi avausosuuden Etelä-Afrikan 4 × 100 metrin viestijoukkueessa, joka sijoittui Edmontonin MM-kilpailuissa 2001 alun perin toiseksi maansa ennätysajalla 38,47. Kilpailun voittaneen Yhdysvaltojen Tim Montgomeryn kaikki kilpailusuoritukset hylättiin jälkikäteen dopingin takia maaliskuusta 2001 alkaen, ja Etelä-Afrikka julistettiin viestin voittajaksi tammikuussa 2006.


title: Morné Nagel

text: Nagel kuului Etelä-Afrikan pikaviestijoukkueeseen sen sijoituttua kuudenneksi Sevillan MM-kilpailuissa 1999. Hän karsiutui 100 metrillä puolivälierissä MM-kilpailuissa 2001, 60 metrillä välierissä Birminghamin MM-hallikilpailuissa 2003 ja 200 metrillä alkuerissä Osakan MM-kilpailuissa 2007.


title: Morné Nagel

text: Nagel saavutti Afrikan-mestaruuskilpailuissa Brazzavillessa 2004 hopeaa 4 × 100 metrin viestissä ja pronssia 200 metrillä ajalla 20,83. Hän sai Algerin Afrikan kisoissa 2007 hopeaa pikaviestissä. Hän voitti Etelä-Afrikan-mestaruuden 100 metrillä 2002.


title: Morné Nagel

text: Nagel jakoi Marcus Brunsonin kanssa 60 metrin maailman kärkituloksen 6,48 sisäratakaudella 2002.


title: Nongqawuse

text: Nongqawuse (noin 1840–1900) oli 1800-luvulla Etelä-Afrikassa vaikuttanut xhosaprofeetta, jonka ennustukset johtivat laajaan nälänhätään ja tuhansien kuolemaan xhosien keskuudessa.


title: Nongqawuse

text: Nongqawuse syntyi vuoden 1840 paikkeilla ja joutui orvoksi. Hänet kasvatti hänen setänsä Mhlakaza Transkein alueella nykyisessä Itä-Kapissa, Etelä-Afrikassa. Teini-ikäisenä Nongqawuse sai itsensä mukaan näkyjä xhosien esi-isiltä, jotka kehottivat häntä vakuuttamaan xhosat tappamaan karjansa, tuhoamaan viljavarastonsa ja olemaan korjaamatta seuraavaa satoa. Näiden neuvojen noudattaminen johtaisi näkyjen mukaan uuden karjan saamiseen, runsaisiin satoihin, minkä lisäksi brittien vastaisissa sodissa kuolleet xhosat palaisivat kuolleista ja liittyisivät xhosien joukkoon.


title: Nongqawuse

text: Noihin aikoihin xhosat olivat menettäneet suuren osan entisistä alueistaan briteille, minkä lisäksi he kärsivät ihmisiin ja karjaan vaikuttaneista taudeista. Huhtikuussa 1856 eteenpäin seuraavien 15 kuukauden aikana Nongqawuse vakuutti monet tärkeistä xhosien päälliköistä ennustuksillaan. Xhosat tappoivat noin 400 000 karjaeläintään, mikä johti 35 000-50 000 xhosan kuolemaan seuranneessa nälänhädässä. Lisäksi noin kolminkertainen määrä joutui lähtemään mailtaan ruuan ja työn perässä. Nongqawusen elämästä tapahtumien jälkeen ei tiedetä kovin paljon, mutta hänet ilmeisesti luovutettiin brittiviranomaisille, jotka siirsivät hänet Kapkaupunkiin. Jonkin ajan jälkeen Nongqawuse vapautettiin ja hän palasi Itä-Kapin alueelle, jossa hän avioitui ja sai kaksi tytärtä. Nongqawuse kuoli vuoden 1900 paikkeilla maatilalla lähellä Alexandrian kaupunkia.


title: Propafenoni

text: Propafenoni on arolyksipropanoliamiineihin kuuluva orgaaninen yhdiste. Yhdistettä käytetään lääketieteessä sydämen rytmihäiriöiden hoitoon.


title: Propafenoni

text: Huoneenlämpötilassa propafenoni on valkoista kiteistä ainetta, jolla on hieman karvas maku. Yhdiste liukenee hieman kylmään ja paremmin kuumaan veteen. Myös monet orgaaniset liuottimet esimerkiksi alkoholit ja tetrakloorimetaani liuottavat sitä. Dietyylieetteriin propafenoni ei kuitenkaan liukene.


title: Propafenoni

text: Propafenonin raseeminen seos salpaa sydämen lihassolujen natriumkanavia. S-enantiomeeri voi toimia myös beetasalpaajana. Aine vaikuttaa sekä Purkinjen säikeisiin että muihin sydämen lihassäikeisiin, minkä seurauksena aktipotentiaali hidastuu. Propafenonia käytetään niin eteisvärinän ehkäisyyn ja hoitoon kuin kammiovärinänkin hoitoon. Lisäksi yhdistettä voidaan käyttää Wolff–Parkinson–Whiten oireyhtymän hoidossa. Sydäninfarktin saaneille potilaille tai sydämen vajaatoimintaa tai eräitä muita sydänsairauksia sairastaville propafenonia ei voi käyttää. Propafenonia käytetään erityisesti sen hydrokloridisuolana ja lääke tuli myyntiin ensikerran Saksassa 1978.


title: Propafenoni

text: Tyypillisimmät propafenonin haittavaikutukset kohdistuvat ruuansulatuskanavaan, sydämiin ja verisuoniin sekä keskushermostoon . Haittavaikutuksia voivat olla muun muassa huonovointisuus, päänsärky, huimaus, karvas maku suussa sekä näön hämärtyminen.. Harvinaisia haittavaikutuksia ovat esimerkiksi ihottuma, maksavaurio sekä unihäiriöt. Hoidettaessa muita sydänsairauksia sairastavia potilaita propafenonilla kasvaa proarytmioiden riski huomattavasti.


title: Propafenoni

text: Propafenonin synteesin tärkeä välituote on 1-(2-hydroksifenyyli)-3-fenyyli-1-propanoni, jota voidaan valmistaa o-hydroksiasetofenonin ja bentsaldehydin välisellä aldoliadditiolla tai fenolin ja 3-fenyylipropionyylikloridin välisellä Friedel–Crafts-asylointireaktiolla. 1-(2-hydroksifenyyli)-3-fenyyli-1-propanoni regoi epikloorihydriinin kanssa ja synteesin viimeisessä vaiheessa propyyliamiini reagoi avaten epoksidirenkaan, jolloin muodostuu propafenonia.


title: Propafenoni

text: Propafenonissa on kiraliakeskus ja 2 enantiomeeriä. Lääkkeet ovat rasemaatteja.


Luettelo Abukirin taisteluun osallistuneista aluksista listaa Abukirin taisteluun osallistuneet alukset ja aluksilla taistelussa surmansa saaneiden ja haavoittuneiden lukumäärät.


title: Luettelo Abukirin taisteluun osallistuneista aluksista

text: Luettelossa ristillä ('†') merkityt ovat joko kuolleet taistelussa tai menehtyneet taistelussa saamiinsa vammoihin.


title: Samori Touré

text: Samori Touré (tunnettu myös nimillä Samori, Samori Turé, Samory Touré, s. noin 1830 – k. 1900) oli Mandinkan valtakunnan perustaja. Hän valtasi ja hallitsi suuria alueita Nigerjoen yläjuoksulla, kunnes Ranska valloitti alueen siirtomaakseen. Touré kuoli lopulta karkotettuna nykyiseen Gaboniin.